Program Merdeka Bermotosikal di DUN Sena tarik 200 peserta

(Program Merdeka Bermotosikal sekitar DUN Sena)

KANGAR, 8 Ogos- Bersempena Sambutan Bulan Kebangsaan dan Kibar Jalur Gemilang, pelbagai pendekatan dilaksanakan pemimpin setempat bersama komuniti kawasan bagi menyemarakkan semangat patriotik.Ini termasuklah dikawasan Dewan Undangan Negeri (DUN) Sena apabila lebih 200 peserta menyertai Program Merdeka Bermotosikal sekitar DUN Sena dengan melalui 16 kawasan Majlis Pembangunan dan Keselamatan Kampung (MPKK).Menurut ADUN Sena yang juga Ketua Konvoi, Marzita Mansor, program tersebut memberi kesedaran kepada golongan muda menghayati erti sebenar kemerdekaan selain menghargai pengorbanan para pejuang kemerdekaan serta membentuk perpaduan dalam kalangan generasi muda.Program turun padang bersama anak muda ini membolehkan generasi muda mendekati komuniti setempat selain bersama-sama menjayakan setiap program bersama komuniti tanpa mengira agama, bangsa dan fahaman politik demi menzahirkan kecintaan terhadap negara.Sepanjang konvoi, peserta akan singgah di 11 hentian bagi menyerahkan Jalur Gemilang kepada bakal Pengerusi MPKK DUN Sena yang akan menerima lantikan,antaranya ialah Kampung Baru, Kampung Salang, Batu 2 Lama, Sempering, Repoh dan Padang Patani.Beliau memaklumkannya ketika mengetuai Konvoi Merdeka Bermotosikal bersama anak muda sekitar DUN Sena.Selain program semarak kemerdekaan bermotosikal ini, program lain berkaitan kemerdekaan akan terus dilaksanakan dengan melibatkan pelbagai kaum bagi mewujudkan keharmonian, toleransi dan saling hormat menghormati antara komuniti.


Kes denggi di Perlis meningkat

KANGAR, 8 Ogos- Kes denggi di seluruh Perlis kini terus menunjukkan trend peningkatan kepada 607 kes berbanding tempoh yang sama tahun lepas yang hanya mencatatkan 161 kes. Ketika ini terdapat 14 lokaliti wabak aktif  dan usaha memeranginya perlu terus dipergiatkan melibatkan komuniti setempat dan pelbagai agensi kerajaan. Bagi ADUN Sena, Marzita Mansor, kawasan Sena merekodkan empat kes baharu sepanjang minggu lalu dengan kes terkumpul kini meningkat kepada 62 kes dan perhatian serius perlu diberikan penduduk bagi mengatasi kes denggi ini. Masyarakat setempat diseru supaya menjalankan peranan masing-masing dengan sentiasa menjaga kebersihan di dalam dan luar rumah serta memastikan pembuangan sampah dengan teratur dan sempurna bagi memutuskan penularan denggi. Aktiviti pendampingan komuniti telah digerakkan Pusat Khidmat DUN Sena bersama agensi terlibat dan komuniti seperti Gotong Royong Bersama Penduduk, Program Ganyang Aedes dan Kempen Khidmat Nasihat Denggi Bersama Jabatan Kesihatan Negeri. "Kita akan terus bekerjasama dengan Jabatan Kesihatan Negeri dalam masa terdekat ini untuk menangani kes denggi di kawasan Sena,"kata Marzita. Beliau memaklumkannya kepada media pada Program Sumbangan Peralatan Perniagaan di Kompleks Dewan Undangan Negeri, Kangar kepada 30 peniaga kecil seluruh Perlis.


PM ucap selamat mengundi awal buat anggota keselamatan

(Perdana Menteri Datuk Seri Anwar Ibrahim)

KUALA LUMPUR, 7 Ogos- Perdana Menteri Datuk Seri Anwar Ibrahim mengucapkan selamat mengundi awal buat semua anggota dan pegawai Angkatan Tentera Malaysia (ATM) serta Polis Diraja Malaysia (PDRM).Menerusi facebook, beliau turut mendoakan proses pengundian yang akan berlangsung esok berjalan dengan lancar dan sempurna."Pada rakan-rakan, saudara-saudari dari enam negeri yang terlibat dalam pilihan raya pada 12 Ogos, undi awal akan bermula 8 Ogos. Ini melibatkan angkatan pertahanan, tentera dan PDRM."Gunakan kuasa serta amanah yang diberikan kepada anda dengan baik untuk memilih wakil dan kerajaan negeri yang kukuh, yang lebih menggarap permasalahan rakyat serta stabil" katanya di facebook.

(Undi awal akan berlangsung pada 8 Ogos 2023 (Selasa)

"Saya doakan kepada Allah S.W.T mudah-mudahan ini dapat dijalankan dengan lancar, dengan niat yang baik untuk menyelamatkan negara, menjamin kestabilan politik supaya khidmat kepada rakyat dapat disempurnakan dengan baik", katanya."Buatlah pilihan yang terbaik untuk membela nasib kalian dan keluarga, Insya-Allah.Undi awal tersebut bertujuan untuk memastikan pasukan keselamatan dapat membantu mengawal supaya proses Pilihan Raya Umum Dewan Undangan Negeri ke-15 (PRU DUN ke-15) pada 12 ogos 2023 akan berjalan dengan aman dan lancar."Saya doakan sebaiknya, insya-Allah Allah merestui usaha baik bersama", katanya.

Seramai 97,388 anggota polis dan tentera, serta pasangan masing-masing akan mengundi awal dalam Pilihan Raya Umum Dewan Undangan Negeri (PRU DUN) ke-15 di enam negeri dan Pilihan Raya Kecil (PRK) Parlimen Kuala Terengganu esok.


Mekanisme pelaksanaan gaji progresif diperhalus

(V Sivakumar ditemu bual dalam sidang media selepas Program Keselamatan dan Kesihatan Pekerjaan Belia Kuala Selangor)

KUALA SELANGOR, 7 Ogos - Kerajaan akan mengadakan perbincangan lanjut bagi memperhalus mekanisme pelaksanaan gaji progresif.Menteri Sumber Manusia, V Sivakumar berkata beberapa perkara perlu diambil kira agar model pelaksanaan bersesuaian dengan keadaan semasa negara. "Banyak perkara perlu dikaji secara teliti. Kita juga tahu sebagai contoh di Singapura kajian dilakukan selama lima tahun berkaitan gaji progresif."Apabila mereka melaksanakan mereka hanya memilih tiga sektor. Tetapi hari ini ada banyak cadangan membina bagaimana mewujudkan satu model gaji progresif sesuai dengan negara kita," kata V Sivakumar kepada media di sini. Tambah beliau, hasil pembentangan semasa Mesyuarat Majlis Tindakan Ekonomi Negara (MTEN) hari ini, secara dasarnya kerajaan bersetuju untuk melaksanakan gaji progresif.

(V Sivakumar berkata mekanisme pelaksanaan gaji progresif diperhalus)

Sementara itu, V Sivakumar juga berkata Institut Keselamatan dan Kesihatan Pekerjaan Negara (NIOSH) terus memperhebat Program Kesedaran Keselamatan dan Kesihatan Pekerjaan (KKP) melibatkan golongan belia.

Ini selaras dengan kecenderungan golongan belia menceburi pekerjaan gig ketika ini. Menteri Sumber Manusia, V.Sivakumar berkata program seperti itu berupaya meningkatkan daya saing pekerja dalam menghadapi perubahan sektor pekerjaan pada masa akan datang. "Langkah proaktif yang diambil oleh NIOSH pastinya mampu membantu usaha kerajaan meningkatkan tahap kesedaran mengenai kepentingan KKP dalam kalangan pekerja muda," katanya.Terdahulu beliau menghadiri Program Keselamatan dan Kesihatan Pekerjaan Belia Kuala Selangor di sini.


Harga getah rendah, FELDA komited bantu peneroka terjejas

TAMPIN, 7 Ogos- Inisiatif bagi memajukan Lembaga Kemajuan Tanah Persekutuan (FELDA) akan dilaksanakan dengan lebih komited jika kerajaan negeri sehaluan dengan kerajaan persekutuan.Pengerusi FELDA, Datuk Seri Ahmad Shabery Cheek berkata FELDA memerlukan sokongan daripada kerajaan namun hak milik tanah FELDA di bawah kuasa kerajaan negeri."FELDA dan peneroka tanpa kerajaan dia akan runtuh dan semuanya akan berada dalam keadaan yang bermasalah. Ia akan memperkukuh sokongan kerajaan dan itu tidak dinafikan. FELDA bukannya seperti syarikat perladangan yang hanya melihat untung rugi, ia tidak memikirkan sekolah, jalan dan sebagainya. Jadi FELDA perlu secara menyeluruh dan ia perlukan sokongan kerajaan," katanya ketika ditemui pemberita pada program sepetang bersama pengerusi FELDA di Dewan Semai Bakti FELDA Jelai 3, Tampin.Dalam pada itu, Ahmad Shabery berkata beliau akan meneliti pelaksanaan program peneroka dan akan melaksanakannya secara menyeluruh bagi mewujudkan sumber pendapatan baharu buat warga FELDA selain mengusahakan getah dan kelapa sawit.FELDA terus komited mencari kaedah bagi membantu peneroka yang terjejas akibat harga getah yang rendah di pasaran.Pihaknya ketika ini sedang merangka pendekatan komprehensif bagi menangani isu berkenaan.

(Tambah Ahmad Shabery, beliau akan meneliti pelaksanaan program peneroka dan akan melaksanakannya secara menyeluruh bagi mewujudkan sumber pendapatan baharu buat warga FELDA selain mengusahakan getah dan kelapa sawit.)


PRU DUN ke-15: Calon di Terengganu amal kempen sihat, matang

KUALA NERUS, 7 Ogos- Calon Pilihan Raya Umum Dewan Undangan Negeri ke-15 (PRU DUN ke-15) di Terengganu dilihat mengamalkan kempen sihat dan matang tanpa menyentuh peribadi pihak lawan.Naib Ketua UMNO Bahagian Pekan, Datuk Mohd Nizar Datuk Seri Mohd Najib berkata beliau melihat perkara itu semasa membuat tinjauan dan membantu calon di beberapa daerah di negeri tersebut."Itu satu petanda yang baik untuk calon Barisan Nasional (BN) sebab nampak mereka lebih profesional dan lebih fokus. Karakter nista untuk memperkecilkan pihak lawan kita adalah tidak wajar sama sekali. Saya berharap semua pengundi terutamanya sekali pengundi muda dapat menilai ciri-ciri yang baik tersebut," katanya selepas membantu kempen calon BN bagi DUN Seberang Takir, Datuk Seri Dr Ahmad Razif Abd Rahman.Terdahulu mereka sempat meluangkan masa menyantuni  beberapa veteran UMNO  di Kawasan Seberang Takir yang mempunyai masalah kesihatan.Mohd Nizar menzahirkan keyakinan N11 Seberang Takir akan kekal di bawah kepimpinan BN berdasarkan pelbagai kemajuan di kawasan berkenaan.


(Mohd Asri semasa majlis perasmian Program Pendidikan Perburuhan Bil 3/2023 : Executive Talk Melestari Perumahan Dan Penginapan Pekerja Negeri Melaka 2023)

AYER KEROH, 7 Ogos- Sebanyak 30,093 Sijil Perakuan telah diberikan kepada majikan yang menyediakan penginapan mematuhi peruntukan dan standard minimum bawah Akta 446.Timbalan Ketua Pengarah Operasi Jabatan Tenaga Kerja Semenanjung Malaysia (JTKSM), Mohd Asri Abdul Wahab berkata pihaknya juga telah menjalankan operasi penguatkuasaan.Sejak 2020 hingga hari ini, sebanyak 1,621 kertas siasatan telah dibuka membabitkan pelbagai kesalahan khususnya bawah Seksyen 24D Akta 446.Jumlah denda dikenakan dalam pendakwaan telah mencecah RM1.395 juta 395 ribu ringgit dan nilai kompaun 8 juta 78 ribu 900 ringgit."Seksyen 24D dalam Akta 446 itu dia kata semua majikan perlu mendapatkan perakuan baru serahkan sijil perakuan. Perakuan itu penting, abila majikan ada perakuan bermakna telah mematuhi kehendak 446 dari segi sususnan katil dan sebagainya," kata Mohd Asri kepada pemberita selepas merasmikan Program Pendidikan Perburuhan Bil 3/2023 : Executive Talk Melestari Perumahan Dan Penginapan Pekerja Negeri Melaka 2023 di sini.Tambahnya, penggiat industri terutama syarikat-syarikat swasta diharap akan memilih dan menggunakan sepenuhnya pusat penginapan pekerja bagi memastikan standard kehidupan pekerja dapat ditingkatkan dan terjamin.

(Mohd Asri berkata 30,093 Sijil Perakuan patuh standard penginapan dikeluarkan)


Kakitangan awam sambut baik Pakej 5G RAHMAH, Insentif Pascabayar RAHMAH

KUALA LUMPUR, 7 Ogos- Pakej 5G RAHMAH dan Insentif Pascabayar RAHMAH penjawat awam yang diperkenalkan kerajaan hari ini mendapat sambutan baik.Rata-rata penjawat awam yang ditemui menzahirkan rasa syukur dan gembira dengan pengumuman itu."Kita memang memerlukan benda-benda seperti ini dengan komitmen yang tinggi dengan keluarga dengan bermacam-macam yang kita hadapi. Jadi pakej ini banyak membantu dari segi kewangan", kata penjawat awam, Ahmad Azrul Abd Latiff."Seperti penerbit rancangan, kerja-kerja memuat naik futej sedia ada untuk dibawa kepada ibu pejabat. Kita selalu menggunakannya dalam kadar yang besar jadi pakej dan insentif sebegini amat di perlukan untuk pekerja-pekerja kreatif di lapangan", kata penjawat awam Mareaty Johari."Ia memberikan penjimatan yang amat besar kepada kami pada zaman wang adalah segala-galanya dan kami memerlukan banyak perbelanjaan", kata Azry Ahmad Mustafa Hadi."Memang ia amat diperlukan pada zaman sekarang ini memerlukan internet untuk akses ke facebook, youtube dan untuk urusan kerja tu memang amat diperlukan", kata Salina Pakiri Mahamad.

Menerusi pakej yang diperkenalkan, penjawat awam akan menikmati rebat RM10 sebulan bagi langganan pakej pascabayar masing-masing menerusi Insentif Postpaid RAHMAH Penjawat Awam berkuat kuasa 31 Ogos ini.

Manakala, pakej 5G RAHMAH ialah pakej telefon pintar 5G pelan data dengan harga telefon pintar jenama Samsung A14 5G dan Honor 90 Lite 5G ditawarkan serendah RM240 berserta pelan data sebanyak 60GB pada harga RM60 sebulan.


BSH RM300 dipanjangkan bagi Veteran Tidak Berpencen

(Ketua Setiausaha Negara, Tan Sri Mohd Zuki Ali/BERNAMA)

PUTRAJAYA, 7 Ogos- Kerajaan bersetuju dengan cadangan pemanjangan Bantuan Sara Hidup (BSH) sebanyak RM300 sebulan bagi Veteran Tidak Berpencen.Ketua Setiausaha Negara, Tan Sri Mohd Zuki Ali, menerusi kenyataan berkata bantuan itu diberikan pada golongan yang berusia 60 tahun berbanding sebelum ini hanya dinikmati pada usia 80 tahun.

Beliau berkata cadangan pemanjangan BSH bagi Veteran Tidak Berpencen pada umur 60 tahun itu dipersetujui pada Mesyuarat Jawatankuasa Kabinet Pembaharuan Perkhidmatan Awam (JKK-PPA) yang dipengerusikan Perdana Menteri  Datuk Seri Anwar Ibrahim hari ini.

"Pemanjangan BSH ini akan berkuat kuasa pada bulan September 2023 dan akan memberi faedah kepada seramai 41,970 Veteran Tidak Berpencen dengan implikasi kewangan tambahan sebanyak RM151.1 juta setahun.

"Selain daripada insentif yang berbentuk kewangan, kebajikan veteran ATM juga dititik beratkan oleh Kerajaan untuk diberi keutamaan jawatan lantikan kontrak dalam perkhidmatan awam bersesuaian dengan pengalaman dan kemahiran mereka semasa dalam perkhidmatan ATM."Pemanjangan BSH kepada Veteran Tidak Berpencen pada usia 60 tahun ini juga adalah kesinambungan keprihatinan Kerajaan kepada penjawat awam."Kerajaan sebelum ini telah mengumumkan Bantuan Khas Penghargaan sebanyak RM300 kepada penjawat awam dan RM200 kepada pesara Kerajaan semasa pembentangan Ekonomi MADANI yang akan dibayar pada 10 Ogos ini.

Untuk tahun 2023, penjawat awam juga telah menikmati KGT (Kenaikan Gaji Tahunan) tambahan khas sebanyak RM100 sejak Januari 2023 serta Bantuan Khas Kewangan Aidilfitri sebanyak RM700 dan Bantuan Khas Kewangan Tahun 2023 sebanyak RM700 pada awal tahun 2023.

"Sebagai bukti bahawa penjawat awam juga sentiasa berpegang kepada lafaz Ikrar Perkhidmatan Awam, maka saya dan penjawat awam akan terus komited dalam memastikan setiap dasar dan inisiatif Kerajaan disegerakan serta dilaksanakan dengan jayanya", katanya.


Kajian Skim Saraan Perkhidmatan Awam lihat secara keseluruhan aspek perkhidmatan

PUTRAJAYA, 7 Ogos- Kajian Skim Saraan Perkhidmatan Awam akan melihat secara keseluruhan aspek perkhidmatan penjawat awam meliputi aspek saraan, pembangunan organisasi dan pengurusan bakat untuk memastikan kebajikan dan kesejahteraan penjawat awam.Ketua Setiausaha Negara, Tan Sri Mohd Zuki Ali dalam kenyataan berkata, untuk permulaan, kajian ini akan memberi penekanan kepada kemampanan saraan penjawat awam bagi memastikan upah, gaji dan elaun adalah setimpal dengan tanggungjawab serta seiring dengan peningkatan kos sara hidup. "Sementara kajian ini diteliti, kerajaan komited untuk membuat penambahbaikan termasuk elemen kemudahan elaun untuk dijadikan sebahagian daripada pembentangan Belanjawan MADANI yang akan dibentangkan pada bulan Oktober ini.

"Perdana Menteri, Datuk Seri Anwar Ibrahim telah mempengerusikan Mesyuarat Jawatankuasa Kabinet Pembaharuan Perkhidmatan Awam (JKK-PA) Bilangan 2 Tahun 2023 pada hari ini bagi membincangkan perkara-perkara yang melibatkan perkhidmatan awam berkaitan penambahbaikan dan kebajikan anggota penjawat awam terutamanya status kajian Skim Saraan Perkhidmatan Awam", menurut kenyataan itu."Kali terakhir semakan Skim Saraan Perkhidmatan Awam dilaksanakan pada tahun 2001 dan penambahbaikan gaji tidak dibuat sejak tahun 2013."Semasa Perhimpunan Hari Pekerja Tahun 2023 pada 1 Mei 2023, Perdana Menteri telah mengumumkan untuk membuat semakan semula Skim Saraan Perkhidmatan Awam.Ini menunjukkan bahawa Kerajaan Perpaduan di bawah kepimpinan beliau sentiasa memberi perhatian kepada kebajikan penjawat awam yang merupakan tulang belakang kepada negara.


Pegawai, anggota polis disaran laksana proses demokrasi

KUALA LUMPUR, 7 Ogos- Pegawai serta anggota polis yang terlibat dengan pengundian awal Pilihan Raya Umum Dewan Undangan Negeri (PRU DUN) ke-15 esok disaran melaksanakan tanggungjawab dengan sebaiknya.

Ketua Polis Negara, Tan Sri Razarudin Husain berkata mengundi merupakan hak yang diamanahkan kepada PDRM, untuk ditunaikan.Beliau pada masa sama, turut mengingatkan pegawai dan anggota yang terlibat dengan penugasan dalam tempoh kempen dan hari mengundi Sabtu ini agar melaksanakan amanah dengan penuh dedikasi dan berhemah.“Ini merupakan satu manifestasi kepada rakyat bahawa PDRM mendukung proses demokrasi dalam mengundi. Oleh itu, sila laksanakan akauntabiliti mengundi semua warga PDRM yang terlibat,” katanya ketika berucap di Majlis Amanat Ketua Polis Negara bersempena PRU DUN ke-15 di Bukit Aman di sini hari ini.“Warga PDRM diminta mengekalkan tahap profesional yang tinggi dan kawal emosi ketika berhadapan dengan sebarang bentuk provokasi,” tambahnya.

(PDRM diminta mengekalkan tahap profesional yang tinggi dan kawal emosi ketika berhadapan dengan sebarang bentuk provokasi)


Undi awal, persiapan pusat mengundi di IPD SPU siap sepenuhnya - SPR

KEPALA BATAS, 7 Ogos- Persiapan pusat mengundi awal di Dewan Temenggung, Ibu Pejabat Polis Daerah (IPD) Seberang Perai Utara (SPU) telah siap sepenuhnya.Menurut jurucakap Suruhanjaya Pilihan Raya (SPR), pihaknya kini hanya menunggu pagi esok untuk proses pengundian.Tinjauan Radio Televisyen Malaysia (RTM) di dewan berkenaan mendapati pusat itu telah ditutup rapi sebagai langkah keselamatan.Dewan Temenggung merupakan salah satu tempat bagi polis daerah SPU mengundi awal esok.Empat lagi pusat mengundi melibatkan Balai Polis Tasek Gelugor, Balai Polis Sungai Dua, Balai Polis Butterworth dan Balai Polis Mak Mandin.Sementara itu di Negeri Sembilan, persediaan menjelang undi awal Pilihan Raya Umum Dewan Undangan Negeri ke-15 (PRU DUN ke-15) di Pangkalan Udara Sendayan berjalan lancar.Persiapan pusat mengundi yang dilakukan di Dewan Angkasaraya Pangkalan itu bermula pukul 3.00 petang tadi dengan anggota terlibat seramai 20 orang. Segala persiapan yang dilakukan pihak Kem Sendayan itu adalah memastikan kelancaran pada hari undi awal esok. Di Kem Pangkalan Udara Sendayan, sebanyak tiga saluran dibuka dengan kira-kira 26 orang petugas termasuk anggota Polis Diraja Malaysia (PDRM) akan ditugaskan menjaga kawasan undi awal esok. Untuk jumlah keseluruhan pengundi awal di Pangkalan Udara Sendayan itu adalah seramai 1,156 anggota dan pasangan.

(Segala persiapan yang dilakukan pihak Kem Sendayan itu adalah memastikan kelancaran pada hari undi awal esok)


Kereta terbakar di WCE, empat lelaki rentung

SITIAWAN, 7 Ogos- Empat lelaki rentung selepas kereta dinaiki mereka terbakar di Kilometer 220 Lebuhraya Persisiran Pantai Barat (WCE) arah utara berdekatan susur keluar Changkat Chermin, petang tadi.Pengarah Jabatan Bomba dan Penyelamat Malaysia (JBPM) Perak, Saiyani Saidon berkata seorang lagi mangsa yang menaiki kenderaan sama mengalami cedera parah."JBPM Perak menerima panggilan mengenai kejadian pada pukul 5.11 petang."Sepasukan anggota dari Balai Bomba dan Penyelamat (BBP) Sitiawan dibantu BBP Ayer Tawar dan Manjung kemudian digerakkan ke lokasi insiden."Kejadian melibatkan sebuah kereta dinaiki lima mangsa yang telah terbabas dan terbakar 95 peratus."Kesemua mangsa merupakan pekerja kontrak di Pangkalan Tentera Laut Diraja Malaysia (TLDM) Lumut sedang dalam perjalanan balik ke Ipoh," katanya menerusi kenyataan.


Dasar Gaji Progresif, pembentangan kertas putih di Parlimen pada September

KUALA LUMPUR, 7 Ogos- Pembentangan kertas putih berkenaan Dasar Gaji Progresif akan dilaksanakan dalam sidang khas di Parlimen September ini.Menteri Ekonomi, Rafizi Ramli berkata, ia akan menjadi dasar pasaran buruh yang mampu menaikkan gaji pekerja secara sistematik. Menerusi hantaran di Twitter, jelas beliau, tujuan Dasar Gaji Progresif juga adalah jelas memandangkan isu berkaitan gaji telah berlarutan untuk tempoh yang lama. Justeru, Dasar Gaji Progresif akan menjadi langkah pertama untuk mereformasikan struktur gaji rakyat yang akan menaiktaraf kehidupan rakyat Malaysia.Jumaat lalu, Jabatan Perangkaan Malaysia melaporkan lebih 2 juta pekerja formal bergaji kurang daripada RM2,000 sebulan. Manakala gaji penengah di sembilan negeri tidak melebihi RM2,000.


KUALA TERENGGANU- 7 Ogos- 100% lepasan Institut Latihan Perindustrian (ILP) Kuala Terengganu berjaya mendapat pekerjaan dalam pelbagai sektor perindustrian.Pengarahnya, Kamaludin Tomiran berkata senario dari aspek pemilihan bidang kemahiran kini telah berubah kerana lepasan bidang Pendidikan dan Latihan Teknikal dan Vokasional (TVET) sangat diperlukan dalam pasaran kerja.Kata beliau, 10 kursus bawah bidang Elektrik dan Elektronik, Mekanikal dan Pengeluaran serta Jabatan Sivil dan Struktur sentiasa melebihi permintaan."Kebanyakan industri akan ambil terus bekerja. Kita dengan pihak industri sangat rapat, sejak beberapa tahun ini memang rekod kita 100% bekerja," katanya.Tambah beliau, ILP Kuala Terengganu sentiasa mengikuti perkembangan pelajarnya yang telah menamatkan pengajian.    "Sebab kita memang ada satu kajian khas setiap tahun kita kenal pasti lokasi bekas pelajar tinggal, bekerja dan jenis pekerjaan. Jadi kita akan analisis setiap enam bulan," kata Kamaludin kepada media di sini.Selain hanya 30% teori dan 70% praktikal, pelajar yang mengikuti latihan dalam tempoh dua tahun ini juga turut diberi pendedahan tentang keusahawanan.ILP Kuala Terengganu ketika ini mempunyai 700 pelajar yang mengikuti pengajian dan latihan secara percuma.

(Kamaludin berkata 100% lepasan ILP Kuala Terengganu berjaya dapat pekerjaan)


Dua nelayan warga Myanmar ditahan Maritim Malaysia

KUALA KURAU, 7 Ogos- Dua nelayan warga Myanmar ditahan Agensi Penguatkuasa Maritim Malaysia (Maritim Malaysia) di kedudukan 2.4 batu nautika barat daya Pulau Pasir Hitam, petang semalam.Pengarah Zon Maritim Kuala Kurau, Komander Maritim Mohd Najhan Azman Hamid berkata dua nelayan warga Myanmar termasuk tekong masing-masing berumur 31 dan 38 tahun itu tidak memiliki dokumen pengenalan diri yang sah."Mereka ditahan semasa rondaan dijalankan di perairan Kerian dan Larut Matang."Bot tersebut memiliki lesen, namun tidak diusahakan sendiri oleh pemiliknya selain jentera utama bot telah diubah suai."Kedua-dua nelayan tidak memiliki kebenaran penggunaan kru warga asing daripada Ketua Pengarah Perikanan Malaysia."Kesemua tahanan dan peralatan dirampas sebelum dibawa ke Jeti Zon Maritim Kuala Kurau untuk tindakan lanjut."Kes disiasat di bawah Seksyen 6 (1)(c) Akta Imigresen 1959/63 dan Seksyen 8 (b) Akta Perikanan 1985," katanya menerusi kenyataan.


BN-PH namakan calon MB Kelantan jika terima mandat

(Datuk Seri Dr Ahmad Zahid Hamidi semasa di Majlis Perasmian Program Desa Cerdas KEMAS, di Ayer Lanas)

TANAH MERAH, 7 Ogos- Barisan Nasional-Pakatan Harapan hanya akan mendedahkan nama calon Menteri Besar Kelantan sekiranya sudah disahkan menerima mandat untuk mentadbir negeri itu pada 12 Ogos. Pengerusi Barisan Nasional, Datuk Seri Dr Ahmad Zahid Hamidi berkata, pihaknya telah pun menerima beberapa nama bagi calon Menteri Besar Kelantan.

(Datuk Seri Dr Ahmad Zahid Hamidi)

“Untuk pelantikan Menteri Besar, kita tertakluk pada keizinan Tuanku (Sultan Kelantan). Kita tidak mahu mendahului takdir Allah dan kita tidak mahu mendahului titah dan perkenan Tuanku. Beberapa nama telah dikemukakan oleh Badan Perhubungan UMNO negeri kepada saya", kata Zahid yang juga Presiden UMNO dalam sidang media selepas Majlis Perasmian Program Desa Cerdas KEMAS, di Ayer Lanas.Beiau berkata gabungan BN-PH komited untuk merealisasikan empat teras melibatkan 34 tawaran yang dikemukakan dalam manifesto kepada rakyat Kelantan bersempena PRU DUN ke-15.Katanya, empat teras berkenaan melibatkan aspek syiar Islam, ekonomi, pendidikan, wanita dan orang muda serta Perbadanan Kemajuan Kelantan Utara.“Kita buka buku baharu, tutup buka lama. Cuba kami sekali dan saya akan memantau prestasi kerajaan baharu ini di samping memantau ADUN-ADUN yang ada. Kita harap apa yang kita tawarkan ini dapat membuka minda pengundi-pengundi Kelantan kerana kita juga memberi peluang terbaik kepada pengundi pertama kali dan pengundi muda.Jelasnya, manifesto yang dibentang oleh BN-PH Kelantan bukan sekadar manifesto semata-mata tetapi juga merupakan aku janji gabungan tersebut kepada penduduk negeri itu.


Kerajaan perhalusi pelaksanaan Dasar Gaji Progresif

PUTRAJAYA, 7 Ogos- Kerajaan berharap Dasar Gaji Progresif (progressive wage policy) akan menerima sambutan dan penyertaan sebanyak mungkin syarikat dan pekerja.Menurut Perdana Menteri, Datuk Seri Anwar Ibrahim sesi libat urus dan tinjauan awal berkaitan dasar gaji itu menunjukkan 62 peratus pekerja dan 80 peratus syarikat menyambut baik cadangan tersebut."Dasar gaji progresif itu adalah bersifat sukarela (voluntary), berteraskan insentif (incentive-based), dan terkait dengan produktiviti (productivity-linked)," katanya menerusi kenyataan media. Tambahnya, Mesyuarat Majlis Tindakan Ekonomi Negara (MTEN) telah berbincang mengenai cadangan Dasar Gaji Progresif sebagai satu anjakan ke arah memulihkan pasaran pekerja supaya gaji pekerja-pekerja dapat ditingkatkan dengan lebih konsisten dan pengagihan gaji lebih seimbang.Perdana menteri turut menegaskan bahawa isu gaji merupakan perkara pokok yang tidak boleh diabaikan. Ini memandangkan berdasarkan Laporan Statistik Upah Pekerja (Sektor Formal) Suku Pertama 2023 yang dibentangkan pada minggu lepas, lebih 2 juta pekerja Malaysia masih berpendapatan kurang daripada RM2,000 sebulan."Situasi ini lebih membimbangkan buat golongan muda antara umur 20 hingga 24 tahun di mana gaji penengah mereka hanyalah RM1,682 sebulan. Bagi kebanyakan pekerja Malaysia, gaji hanya akan meningkat kepada RM3,500 pada paras tertinggi sekitar umur 40 hingga 49 tahun sepanjang kerjaya mereka," katanya.Berikutan peratusan pendapatan pekerja Malaysia (wage share ratio) telah menurun daripada 37.2 peratus pada 2020 kepada 32.4 peratus pada 2022, kerajaan menetapkan sasaran nisbah itu agar meningkat kepada 45 peratus daripada jumlah keseluruhan pendapatan.Mengulas lanjut, model dasar itu diusulkan setelah MTEN mengambil kira pandangan dan kepentingan pihak majikan dan pekerja. "Dasar ini, yang merupakan pelengkap kepada Dasar Gaji Minimum, akan disusuli dengan garis panduan gaji progresif tahunan bagi setiap sektor, pekerjaan, dan peringkat," tambah Anwar.Kerajaan juga akan mengadakan sesi perbincangan dan libat urus dengan pihak berkepentingan, terutamanya para pemain industri, perniagaan dan pekerja selain akan dibawa ke Jemaah Menteri bagi memperhalusi mekanisma pelaksanaan secara berperingkat dan meneroka keperluan untuk memperuntukkan dana sebagai insentif dasar tersebut yang akan ditentukan berdasarkan kedudukan kewangan kerajaan dan keperluan dasar."MTEN berpandangan bahawa Dasar Gaji Progresif merupakan salah satu reformasi pasaran pekerja untuk memastikan pekerja Malaysia tidak dibebankan dengan kos sara hidup dan dapat menikmati pekerjaan dengan gaji yang bermaruah, demi kesejahteraan rakyat dan mencapai agenda mengangkat ekonomi negara," katanya.


(Sebanyak 1,025 premis telah dilawati dengan nilai kompaun sebanyak RM213,000 bagi majikan yang ingkar)

LANGKAWI, 7 Ogos- Dalam tempoh sebulan sahaja, sebanyak 280 notis pengkompaunan dikeluarkan Pertubuhan Keselamatan Sosial (PERKESO) Negeri Kedah menerusi Ops Kesan yang dilaksanakan bagi mengesan majikan yang gagal mendaftar dengan pertubuhan itu.Pengarahnya, Rafidah Abdul Rahim berkata, sebanyak 1,025 premis telah dilawati dengan nilai kompaun sebanyak RM213,000 bagi majikan yang ingkar.Menurut beliau jumlah kompaun yang dikeluarkan bermula RM500 hingga RM4,000."Kita nampak 27% tidak patuh dan angka ini agak tinggi. Jadi kita nampak mungkin selepas pandemik syarikat-syarikat ini yang dibuka semula ataupun bermula balik untuk berniaga tapi terlupa pada akta yang ditetapkan untuk melindungi pekerja," kata Rafidah ketika ditemui dalam Ops Kesan di kawasan Pantai Cenang di sinii.Sejumlah 27 kompaun dikeluarkan di Langkawi dalam tempoh dua hari Ops Kesan dilaksanakan.Pemeriksaan yang dilakukan meliputi pematuhan majikan dari segi pendaftaran perusahaan dan juga pendaftaran pekerja bawah Akta Keselamata Pekerja Sosial 1969 dan Akta Sistem Insurans Pekerjaan 2017.Sebelum operasi dilancarkan pada 1 Julai lalu, PERKESO telah memberi tempoh selama dua bulan kepada semua majikan untuk hadir secara sukarela bagi membuat pendaftaran di pejabat-pejabat PERKESO seluruh negara.

(Majikan gagal daftar PERKESO dikompaun RM213,000)


Salah guna surat sokongan polis, dua warga asing ditahan

IPOH, 7 Ogos- Dua remaja warga asing ditahan kerana menyalahgunakan surat sokongan Ketua Polis Perak bagi tujuan meminta derma tanpa kebenaran di Gopeng, Perak.Ketua Polis Perak, Datuk Seri Mohd Yusri Hassan Basri berkata salah seorang daripadanya memiliki pas tamat tempoh."Soal siasat mendapati kedua-dua suspek berusia 17 tahun itu memasuki negara menggunakan pas lawatan dan menjadi sukarelawan bagi pertubuhan kebajikan yang beralamat di Taman Ipoh, Perak."Kedua-dua suspek ditahan di bawah Seksyen 3(3) Akta Pungutan Derma Rumah ke Rumah dan Jalan 1947 dan Seksyen 55B Akta Imigresen 1959/1963."Orang ramai diingatkan agar tidak sesekali menyalahgunakan kebenaran yang diberikan bagi tujuan menyalahi undang-undang," katanya menerusi kenyataan.


(Ahmad Maslan ditemu bual semasa menjadi tetamu di Konti NASIONALfm)

KUALA LUMPUR, 7 Ogos- Sesi libat urus Belanjawan 2024 yang berlangsung sejak beberapa minggu lalu memfokuskan kepada penekanan terhadap usaha memperkasakan ekonomi negara dan kesejahteraan rakyat.Timbalan Menteri Kewangan, Datuk Seri Ahmad Maslan berkata, Belanjawan 2024 akan lebih bersifat inklusif dengan penglibatan sektor awam dan swasta serta badan bukan kerajaan (NGO).Beliau memberitahu, peserta sesi tersebut juga telah diterangkan mengenai konsep Ekonomi MADANI yang akan dirangkumkan dalam belanjawan kali ini."Ya, kita dalam libat urus belanjawan ini, kita ingin memastikan kumpulan yang kita panggil untuk memberikan segala pandangan itu hendaklah dalam pengetahuan mereka. Kita ingin melaksanakan apa yang dipanggil Ekonomi MADANI, memperkasakan rakyat. "Ada dua penekanan iaitu menjadikan Malaysia peneraju ekonomi Asia dan meningkatkan taraf hidup rakyat," kata Ahmad Maslan ditemui RTM selepas menjadi tetamu di Konti NASIONALfm.Tambahnya, kerangka Ekonomi MADANI dilaksanakan dengan mengambil kira jumlah perbelanjaan mengurus sebanyak RM289.1 bilion yang telah diperuntukkan dalam Belanjawan 2023.

(Datuk Seri Ahmad berkata Belanjawan 2024 diselaraskan dengan aspirasi Ekonomi MADANI)


Kekang hakisan tanah, 160,000 bakau ditanam sehingga 2027

PONTIAN, 7 Ogos - Sebanyak 160,000 pokok bakau akan ditanam secara berperingkat di Taman Negara Tanjung Piai, di sini untuk tempoh lima tahun sehingga 2027. Pengurus Besar Lembaga Pelabuhan Johor,  Monaliza Suhaimi berkata inisiatif yang dilaksana Lembaga Pelabuhan Johor bersama agensi kerajaan dan swasta itu merupakan salah satu program Tanggungjawab Sosial Korporat (CSR) bagi mengekang hakisan yang sering berlaku di kawasan tersebut.

"Ini merupakan satu inisiatif ke arah nyahkarbon memandangkan Malaysia telah pun meratifikasikan konvensyen antarabangsa. Jadi kita perlu menyediakan inisiatif-inisiatif ke arah itu," katanya ketika ditemui pemberita selepas majlis Perasmian Program 'Mangrove Care' 2023 di Taman Negara Tanjung Piai, di sini.Sementara itu, Ahli Dewan Undangan Negeri (ADUN) Kukup, Datuk Jefridin Atan turut menggalakkan penglibatan pelbagai agensi untuk bersama-sama melaksanakan penanaman bakau bagi memelihara dan memulihara tanaman itu."Kalau kita tidak memelihara bakau ini sudah tentu ia akan pupus dan kita tidak ada warisan yang bakal kita tinggalkan untuk generasi baharu," katanya.Sejak Februari lalu, hampir 10,000 anak pokok bakau dan 8,500 benihnya telah ditanam dikawasan tersebut.


Tiada isu 'ambil kredit' pelaburan Infineon -Tengku Zafrul

KUALA LUMPUR, 7 Ogos- Menteri Pelaburan, Perdagangan dan Industri (MITI), Tengku Datuk Seri Zafrul Tengku Abdul Aziz memperjelaskan pelaburan Infineon Technologies AG di Kulim, Kedah yang diumumkan oleh Perdana Menteri, Datuk Seri Anwar Ibrahim baru-baru ini merupakan pelaburan tambahan, tidak seperti dakwaan mengatakan ia pelaburan yang diumum tahun lepas.

Jelas Tengku Zafrul, pelaburan tambahan bernilai RM25 bilion atau €5 bilion itu adalah bukti kestabilan dan dasar kerajaan dalam menyediakan persekitaran kondusif untuk pelabur.

"Pelaburan ini bukan pelaburan yang diumum tahun lepas, ini pelaburan tambahan."Mengapa Infineon dan syarikat lain makin yakin nak melabur di Malaysia tahun ini? Antara sebabnya ialah kestabilan politik."Bila kerajaan asyik bertukar, pelabur kurang yakin nak masuk. Kenapa? Sebab bila kerajaan baru masuk, mungkin akan tukar dasar, jadi ini mungkin boleh beri impak negatif kepada pelaburan."Tetapi kerajaan sekarang ini kukuh, majoriti pun dua per tiga (sokongan ahli Dewan Rakyat). Insya-Allah, akan bertahan sehingga hujung tempoh," katanya dalam rakaman video yang dikongsi dalam media sosialnya.Menurut beliau, keyakinan itu turut terbukti menerusi pencapaian suku pertama ekonomi tahun ini apabila jumlah pelaburan yang diluluskan adalah RM71.4 bilion.Peningkatan itu adalah pada tahap 60% berbanding suku pertama tahun lepas."Tahun lepas Infineon nak melabur RM8 bilion, MITI dah beri insentif, tahun ini Infineon nak melabur RM25 bilion, pelaburan ini akan mewujudkan banyak pekerjaan untuk rakyat Malaysia."Produk syarikat ini akan dieksport ke luar negara. Jadi hasil pendapatan negara akan meningkat tinggi," tambah beliau.Khamis lalu, Infineon mengumumkan perancangan meningkatkan kemudahannya di Kulim untuk membina loji fabrikasi kuasa silikon karbida (SiC) 200 milimeter (mm) terbesar di dunia dengan pelaburan tambahan sebanyak €5 bilion (RM25 bilion) bagi tempoh lima tahun akan datang.

Berita berkaitan:Infineon tambah pelaburan kerana yakin dengan Kerajaan Perpaduan - PMPelaburan Infineon, tingkat pertumbuhan eksport negara Pelaburan tambahan Infineon RM25 bilion bukti kepercayaan gagasan Ekonomi MADANI - PM AnwarKeyakinan Infineon bukti Malaysia penting dalam bekalan semikonduktor global


Spesies periuk kera dinamakan Nepenthes X - Sultan Ibrahimii sempena KMJ 2023

(Spesies periuk kera Nepenthes X - Sultan Ibrahimii)

MUAR, 7 Ogos- Satu spesies periuk kera dinamakan Nehenthes X - Sultan Ibrahimii sebagai simbolik kepada Sultan Johor, Sultan Ibrahim Sultan Iskandar sempena Kembara Mahkota Johor 2023.Pengarah Jabatan Perhutanan Negeri Johor, Datuk Salim Aman berkata, ia merupakan spesies baharu yang terdapat di Taman Negeri Hutan Ayer Hitam Utara, Muar. Spesis itu nanti akan dipelihara sepenuhnya bagi meningkatkan populasi tumbuhan itu sekali gus menjadi tarikan terbaharu eko pelancongan di situ."Berdasarkan imej atau warna periuk itu agak merah dan cantik kita cadangkan diberi nama baharu dan saya bawa menghadap Ke Bawah Duli Tuanku untuk dapatkan pandangan perkenan kita cadangkan nama dan Alhamdulillah Tuanku berkenan nama baharu,"katanya.Di lokasi sama pada hari ketiga Kembara Mahkota Johor 2023 hari ini,  lebih 2,000 ekor ikan betta dilepaskan untuk dibiakkan dan dipelihara.Kira-kira 3,000 penduduk setempat hadir memeriahkan hari ketiga KMJ 2023.


Cabar undang-undang syariah, pihak berkuasa agama diminta jadi pencelah

KUALA LUMPUR, 7 Ogos- Jabatan Perdana Menteri (Hal Ehwal Agama) memberi jaminan, kerajaan akan sentiasa mempertahan dan menambah baik institusi kehakiman syariah di negara ini. Justeru berkaitan kes Nik Elin Zurina Lawan Kerajaan Negeri Kelantan di Mahkamah Persekutuan, menterinya, Datuk Dr. Mohd Na’im Mokhtar menyeru pihak berkuasa agama Islam negeri, badan-badan berkanun berkaitan agama Islam dan badan-badan bukan kerajaan (NGO) yang mempunyai kepentingan terhadap agama Islam untuk terlibat sama di dalam kes berkenaan sama ada sebagai pencelah (intervener), watching brief atau sahabat mahkamah (amicus curiae). Menerusi satu hantaran video di laman Facebook, beliau menegaskan usaha bagi memartabatkan undang-undang Syariah merupakan tanggungjawab bersama bagi memastikan undang-undang yang telah digubal oleh Badan Perundangan Negeri dapat dilaksanakan dengan sebaiknya. "Perlembagaan Persekutuan memperuntukkan Badan Perundangan Negeri mempunyai kuasa untuk menggubal undang-undang kesalahan jenayah syariah bagi kesalahan-kesalahan berhubung  pelanggaran rukun-rukun Islam. "Dalam hal ini, Jabatan Perdana Menteri (Hal Ehwal Agama) sentiasa bekerjasama rapat dengan pihak berkuasa agama Islam negeri termasuk institusi perundangan dan kehakiman syariah yang terletak secara mutlak di bawah Sultan dan Raja Pemerintah setiap negeri bagi memperkasa undang-undang syariah, "katanya menerusi hantaran video tersebut. Tahun lalu, seorang peguam kelahiran Kelantan dan anaknya mengemukakan cabaran Perlembagaan yang mendakwa 20 peruntukan yang terkandung dalam Enakmen Kanun Jenayah Syariah (1) Kelantan 2019 adalah tidak sah kerana terdapat undang-undang Persekutuan yang turut meliputi kesalahan yang sama. Kedua-duanya berpendirian, kuasa untuk menggubal undang-undang melibatkan perkara jenayah adalah di bawah bidang kuasa Parlimen manakala DUN hanya diberi hak untuk menggubal undang-undang berkaitan akidah Islam. Justeru, kedua-dua individu berkenaan menggesa pihak mahkamah mengisytiharkan bahawa peruntukan tersebut batal dan tidak sah.

(Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar)


KKD sasar 100,000 pengunjung pada sambutan Hari Kebangsaan ke-66

KUALA LUMPUR, 7 Ogos - Seramai 100,000 pengunjung disasar akan membanjiri Dataran Putrajaya pada sambutan Hari Kebangsaan ke-66 pada 31 Ogos ini.Ketua Setiausaha, Kementerian Komunikasi dan Digital (KKD), Datuk Mohamad Fauzi Md Isa berkata pelbagai acara menarik menanti pengunjung terutama perbarisan dan perarakan melibatkan 10 kontinjen daripada pelbagai kluster meliputi ekonomi, perbankan, komunikasi, industri kreatif, sukan, komuniti dan keselamatan.

"Kita akan bawakan persembahan aksi tempur wira yang akan dipersembahkan oleh 'Red Warrior Army' daripada Angkatan Tentera Malaysia (ATM). Kita juga akan adakan penerjunan tepat payung terjun oleh pasukan komando VAT69 daripada PDRM dan juga demonstrasi unit anjing K9."Kita juga ada persembahan gendang dan ini agak istimewa kerana dimaklumkan tahun ini akan lebih ramai mengambil bahagian di mana seramai 400 orang akan terlibat yang dibawakan oleh Jabatan Kesenian dan Kebudayaan Negara (JKKN)," katanya kepada pemberita selepas menjadi tetamu program Selamat Pagi Malaysia di Angkasapuri, di sini.Tambah Mohamad Fauzi, beberapa artis tempatan turut akan membuat persembahan pada sambutan Hari Kebangsaan kali ini.


Indonesia tinjau sempadan Kalimantan Barat-Sarawak, kenal pasti lorong tikus

JAKARTA, Ogos- Indonesia melakukan tinjauan untuk mengenal pasti lokasi lorong tikus di sepanjang sempadan Kalimantan Barat dengan Malaysia, menurut Agensi Pengurusan Sempadan Nasional (BNPP).Tinjauan selama tiga hari berakhir hari ini membabitkan kakitangan BNPP dan anggota tentera Indonesia di dua mukim di daerah Kapuas Hulu yang bersempadan dengan Sarawak, Malaysia.BNPP dalam satu kenyataan menyatakan pasukan petugas turut menilai pergerakan rentas sempadan barang atau individu, kegiatan ekonomi dan masalah yang dihadapi penduduk.Maklumat yang diperolehi bakal digunakan untuk rancangan penambahan pos sempadan, menutup lorong tikus atau meningkatkan pengendalian serta pengawasan oleh kementerian dan agensi berkaitan.Terdapat empat pos sempadan di sepanjang perbatasan Malaysia-Indonesia sejauh 966 kilometer di Kalimantan Barat setakat ini.BNPP turut memaklumkan tinjauan yang dilakukan tahun ini adalah yang ketiga sejak dilaksanakan di daerah Sambas dan Bengkayang pada 2020 dengan 29 lorong tikus ditemui.Menurut kenyataan itu, sebanyak 25 lorong tikus dikesan di daerah Sanggau pada tahun lepas.- BERNAMA


Ekonomi Madani: Beri akses pendidikan adil kepada semua golongan - Fadhlina

KUALA LUMPUR, 7 Ogos - Prinsip pemerkasaan sektor pendidikan di bawah kerangka Ekonomi Madani mampu memberi keutamaan kepada akses pendidikan.Menteri Pendidikan, Fadhlina Sidek berkata akses tersebut meliputi kemudahan pendidikan kepada semua kanak-kanak dalam pelbagai situasi, logistik dan keperluan termasuk masalah dokumentasi.Menurutnya, antara yang telah dilaksanakan ialah Sekolah Dalam Hospital (SDH) dan Sekolah Model Khas Komprehensif (K9) dan K11 bagi menangani masalah keciciran sekolah.

"Saya ingin memberikan jaminan bahawa di mana sahaja anak kita berada, mereka akan tetap mendapat pendidikan. Mereka sakit pun mereka akan tetap mendapat pendidikan di Hospital."Anak-anak di dalam pusat koreksional, tetap akan mendapat pendidikan. Selain itu, anak-anak yang tidak ada dokumen, tiada warganegara juga dikenali sebagai anak rentan tetap akan mendapat pendidikan iaitu di bawah program Sekolah Bimbingan Jalinan Kasih," katanya.Bercakap kepada pemberita di Angkasapuri selepas menjadi tetamu program Selamat Pagi Malaysia, Fadhlina turut menekankan tentang keperluan pendidikan komprehensif untuk anak-anak masyarakat Orang Asli, etnik Penan dan golongan miskin.


PRU DUN ke-15: Persiapan mengundi awal di Kulim berjalan lancar

(Petugas SPR membuat persiapan menjelang hari mengundi awal)

KULIM, 7 Ogos- Seramai 497 pemilih menjadi kumpulan pertama membabitkan aggota polis dan pasangan akan mengundi bagi Dewan Undangan Negeri (DUN) Kulim, esok.Menurut Penolong Pegawai Pengurus Undi Awal N.35 Kulim, Hasniza Mohd Hashim, segala persiapan rapi sedang dilakukan supaya proses undi awal berjalan lancar."Di N.35 Kulim, kita ada tiga saluran, jadi persiapan kita kita di tempat ini satu di IPD Kulim dan satu lagi di Pasukan Gerakan Am (PGA) Kulim. Untuk hari ini kita ada di IPD Kulim yang mana hari ini untuk semakan peti undi kita dah selesai dan tunggu untuk esok dan di IPD Kulim ini kita ada satu saluran melibatkan 497 pengundi."Jadi kita harap esok semua orang keluar mengundi dan juga berharap berjalan lancar pengurusan kita pada hari esok,"katanya.Beliau berkata demikian ketika ditemui pemberita di Kulim, Kedah.DUN Kulim menyaksikan persaingan satu lawan satu antara calon Pakatan Harapan (PH) Teh Lean Ong dan calon Perikatan Nasional (PN) Wong Chian Zhen.


Semua rakyat Malaysia di Jambori Pengakap Sedunia, Korea Selatan selamat- Wisma Putra

PUTRAJAYA, 7 Ogos -Kesemua rakyat Malaysia yang menyertai Jambori Pengakap Sedunia di Korea Selatan, berada dalam keadaan selamat.Wisma Putra menerusi satu kenyataan pagi ini memaklumkan, setakat ini, kesemua 499 ahli kontinjen Malaysia yang terdiri daripada pengakap, guru pengiring dan pasukan sokongan yang menyertai 25th World Scout Jamboree dari 1 hingga 12 Ogos 2023 berada dalam keadaan selamat susulan cuaca panas yang agak melampau di Saemangeum, Republik Korea."Menurut laporan awal, empat orang daripada kontinjen Malaysia telah mengalami masalah kesihatan seperti pening kepala, demam serta ruam. Kesemua mereka dilaporkan telah mendapat rawatan yang sewajarnya."Kedutaan Besar Malaysia di Seoul akan terus berhubung rapat dengan wakil kontinjen Malaysia dan pihak penganjur untuk mendapatkan perkembangan semasa berhubung perkara tersebut,"menurut kenyataan tersebut.Rakyat Malaysia yang memerlukan sebarang bantuan konsular boleh menghubungi Kedutaan Besar Malaysia di Seoul beralamat 129, Dokseodang-ro (Hannam-dong) Yongsan-gu Seoul 04419 atau menerusi talian telefon :+822 2077-8600 dan e-mel This email address is being protected from spambots. You need JavaScript enabled to view it.."Sebarang perkembangan terkini berhubung perkara ini akan dimaklumkan dari semasa ke semasa,"tambah kenyataan tersebut.Kira-kira 43,000 pengakap muda dari 158 negara menyertai acara itu.Terdahulu, peserta warga Singapura, Amerika Syarikat dan Britain dilaporkan menarik diri daripada menyertai acara berkenaan, disebabkan oleh cuaca membahang yang melanda negara itu.Gelombang haba menyebabkan beratus-ratus pengakap jatuh sakit, sekali gus memaksa Seoul untuk mengerahkan doktor tentera, menawarkan bas berhawa dingin dan berikrar akan berusaha sedaya upaya untuk menyelamatkan acara berkenaan.


Ringgit dibuka tinggi berbanding dolar AS

KUALA LUMPUR, 7 Ogos - Ringgit memulakan dagangan minggu ini dalam nada positif, dibuka lebih tinggi berbanding dolar Amerika Syarikat (AS) pada pagi Isnin selepas Indeks Dolar AS (DXY) merosot pada Jumaat minggu lepas.Pada 9.10 pagi, mata wang tempatan meningkat kepada 4.5430/5500 berbanding dolar AS daripada 4.5515/5565 pada penutup Jumaat.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata DXY merosot apabila angka Gaji Bukan Ladang (NFP) Amerika Syarikat (AS) lebih rendah daripada jangkaan, dengan hanya 187,000 pekerjaan berbanding anggaran konsensus 200,000.

“Ini menunjukkan kelemahan pasaran buruh AS seperti terbukti dalam penghasilan purata pekerjaan sebanyak 258,000 sebulan untuk tujuh bulan pertama, susut dengan ketara daripada 463,000 sebulan dalam tempoh yang sama pada 2022,” katanya kepada Bernama.Justeru, Mohd Afzanizam menjangkakan ringgit diniagakan dalam julat kecil RM4.53-RM4.54 hari ini.Sementara itu, ringgit diniagakan rendah berbanding sekumpulan mata wang utama.Ringgit susut berbanding yen Jepun kepada 3.2045/2097 daripada 3.1898/1935 pada penutupan Jumaat lalu, lemah berbanding euro kepada 4.9996/0073 daripada 4.9816/9871 minggu lepas dan turun berbanding pound Britain kepada 5.7941/8031 daripada 5.7836/7899 sebelumnya.Pada masa yang sama, unit tempatan didagangkan kebanyakannya lebih rendah berbanding mata wang Asean lain.Ringgit mengukuh berbanding rupiah Indonesia kepada 299.4/300.0 daripada 299.9/300.5 pada Jumaat tetapi lemah berbanding dolar Singapura kepada 3.3911/3965 daripada 3.3891/3933, lemah berbanding peso Filipina kepada 8.17/8.18 daripada 8.16/8.17 minggu lepas dan rendah berbanding baht Thai kepada 13.1020/1279 daripada 13.0835/1043 sebelumnya.-BERNAMA


Kadar jangka pendek kekal stabil dengan operasi BNM

KUALA LUMPUR, 7 Ogos - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan RM39.02 bilion dan sejumlah RM27.28 bilion dalam dana Islam.Hari ini, bank pusat akan menjalankan tender pasaran wang konvensional RM1 bilion selama tujuh hari dan dua tender Qard terdiri daripada tender RM1.1 bilion (tujuh hari) dan tender RM1 bilion (14 hari).

Selain itu, ia akan mengendalikan dua tender repo berbalik, iaitu tender RM1.5 bilion untuk jangka masa 31 hari dan tender RM500 juta bertempoh 92 hari.BNM turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada masa sama, bank pusat itu mengumumkan pembukaan tender Bil Islam Antara Bank Bank Negara bernilai RM3 bilion selama 30 hari, yang akan diterbitkan pada 9 Ogos.Pada 4 petang, BNM akan menawarkan sehingga RM39.5 bilion untuk tender semalaman konvensional dan RM25.2 bilion bagi tender semalaman Murabahah.-BERNAMA


Program Sukaneka Rakyat, kembalikan nostalgia zaman dahulu

(Antara aktiviti yang diadakan, lari dalam kain pelikat berpasangan)

PADANG TERAP, 7 Ogos- Mahu mengembalikan nostalgia permainan kanak-kanak di kampung pada zaman dahulu kala, kira-kira 100 penduduk Kampung Lubuk Merbau, Pedu di Padang Terap, Kedah mengambil inisiatif mengadakan Program Sukaneka Rakyat. Penganjur program, Dr Kamarul Azman Khamis berkata, program disertai pelbagai lapisan masyarakat daripada kanak-kanak sehinggalah warga emas. Antara aktiviti yang diadakan, lari ikat kaki berpasangan, lari dalam kain pelikat berpasangan, tarik pelepah 'nyoq', kupas buah 'nyoq' dengan parang, tiup belon, tiup tepung, teka biji kacang dan mancing dalam botol. Beliau berkata, kempen pilihan raya umum, yang sedang berlangsung ketika ini tidak menghalang penduduk setempat untuk bersama-sama menyemarakkan program tanpa mengira fahaman politik. Malah ia mengeratkan silaturrahim sesama penduduk. "Program ini juga kita perkenalkan kepada anak muda, kalau kita lihat, anak muda pada hari ini lebih kepada gajet, teknologi dan sebagainya. Jadi, kita perkenalkan pada anak muda, kanak-kanak dengan program-program ataupun sukaneka melibatkan (aktiviti) tradisional, tiup dalam tepung, tiup belon, melompat dalam kain setong ataupun kain pelikat, ataupun kain batik. "Secara tidak langsung, kita mengembalikan nostalgia zaman dahulu, jangan dilupa orang-orang lama, tanpa orang lama mana mungkin ada orang baru yang ada pada hari ini,"kata Dr Kamarul.

(Penganjur program, Dr Kamarul Azman Khamis)


Promosi masakan Perlis di Amerika Syarikat

(Masakan Kurma Perlis, menu istimewa sempena Sambutan Hari Kebangsaan dan Sambutan Hari Malaysia di Restoran Belacan Grill Malaysian Bistro,Los Angeles FOTO Yayasan Tuanku Syed Putra (YTSP) Perlis)

LOS ANGELES, 7 Ogos- ‘Masakan Kurma Perlis’ menjadi menu istimewa yang akan disajikan sempena Sambutan Hari Kebangsaan hingga Sambutan Hari Malaysia di Los Angeles, Amerika Syarikat.Restoran Belacan Grill Malaysian Bistro yang terletak tidak jauh dari Disneyland akan menyajikan sajian istimewa berupa masakan kurma Perlis bagi tempoh 31 Ogos hingga 16 September 2023 ini.Promosi Makanan Perlis tersebut dilancarkan secara simboliknya oleh Pemangku Raja Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Dr. Hajah Lailatul Shahreen Akashah Khalil.Bagi Pengasas Restoran Belacan Grill Malaysian Bistro, Kean P Tan, menu Kurma Daging Perlis merupakan satu tarikan bagi pengunjung tempatan di Los Angeles untuk merasa masakan Perlis sempena promosi kempen Tahun Melawat Perlis 2024-2025.Selain itu, menambat cita rasa rakyat Malaysia yang bermastautin di Amerika Syarikat di samping mengimbau tanah air tersayang dengan penuh patriotisme walau bermastautin di tempat yang jauh.Promosi Makanan Perlis kali ini merupakan inisiatif secara kolaborasi oleh restoran berkenaan bersama Yayasan Tuanku Syed Putra (YTSP) Perlis serta Konsulat Jeneral Malaysia di Los Angeles, Tourism Malaysia Los Angeles, MyUS Group of Companies dan Smart Leisure & Travels Sdn. Bhd.Sementara itu, Tuanku Syed Faizuddin Putra menzahirkan harapan agar rakyat Malaysia yang berada di luar negara akan sentiasa bersama-sama menghayati semangat cinta akan negara dengan meraikan Sambutan Hari Kebangsaan Malaysia bertemakan ‘Malaysia Madani - Tekad Perpaduan Penuhi Harapan’ tidak lama lagi, tidak kira di mana sahaja mereka berada dan pada masa yang sama sentiasa mengekalkan prinsip jiwa patriotik.

(Pemangku Raja Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Dr. Hajah Lailatul Shahreen Akashah Khalil merasmikan Promosi Makanan Perlis di  Belacan Grill Malaysian Bistro, Los AngelesYayasan Tuanku Syed Putra (YTSP) Perlis)

(Belacan Grill Malaysian Bistro, Los Angeles)


Jenazah tiga beranak dihempap pokok selamat dikebumikan

(Tanah Pekuburan Islam Tok Johol di Kota Bharu, Kelantan)

KOTA BHARU, 7 Ogos- Jenazah tiga beranak yang maut dihempap pokok tumbang akibat ribut dan hujan lebat di Kampung Bukit Cina Kok Lanas, di sini, selamat dikebumikan petang semalam. Jenazah dikebumikan dalam satu liang lahad di Tanah Pekuburan Islam Tok Johol di Ketereh, dekat sini.Ibu arwah Nik Amirah Nik Ab Rahman, Amnah Ismail berkata, dia tidak menyangka tiga ahli keluarganya pergi dalam kejadian menyayat hati. Dia memberitahu akan mengalas amanah menjaga dua cucunya iaitu Nik Adilia Zulaikha, 11, dan Nik Adam Zarif, 9, yang terselamat. "Insya-Allah selagi ada hayat, saya akan jaga mereka. Mohon Allah bagi kesihatan kepada saya untuk menjaga amanah ini," katanya.Sementara itu, adik Allahyarham, Nik Amir Nik Ab Rahman menyifatkan pemergian kakaknya itu satu kehilangan yang amat besar buat keluarga mereka."Satu kehilangan besar bagi kami adik-beradik, sebab dia (Allahyarham) seorang kakak yang mengambil berat. Dia selalu bawakan makanan, kalau ada dia memang kami tidak akan sempat lapar," katanya.

Dalam kejadian pada Sabtu lalu, Nik Amirah, 40, dan suaminya, Nik Mohd Zulmi Ramli, 44, serta anak bongsu mereka, Nik Aishah Azzahra, 5, meninggal dunia di lokasi dalam kejadian, ketika lima sekeluarga itu yang menaiki sebuah kereta melalui kawasan berkenaan dari arah Machang ke sini.

(Amnah Ismail dan Nik Amir Nik Ab Rahman)

Berita berkaitan:Ribut: Tiga beranak maut dihempap pokok di Kota Bharu


JAPEN akan kaji kesesuaian pusat media ketika pilihan raya - Fahmi

KUALA LANGAT, 7 Ogos- Kementerian Komunikasi dan Digital (KKD) akan meminta Jabatan Penerangan (JAPEN) membuat kajian mengenai kesesuaian dan bentuk pusat media yang dibuka oleh jabatan itu menjelang Pilihan Raya Umum Dewan Undangan Negeri Ke-15 (PRU DUN Ke-15) pada 12 Ogos ini.Menterinya Fahmi Fadzil berkata, usaha tersebut bagi memenuhi keperluan semasa pengamal media.Ini kerana beliau melihat realitinya golongan pengamal media memilih berada di lapangan untuk mendapatkan bahan berita semasa pilihan raya berlangsung."Dengan realiti para pengamal media hari ini yang mungkin dalam konteks ramai yang berada di lapangan. Jadi sama ada kita perlu lebih banyak (pusat media) atau kita perlu hampir keseluruhan secara virtual, (ia) selepas pilihan raya saya minta JAPEN untuk teliti," katanya di sini.Selain itu, JAPEN turut mewujudkan Pusat Media Maya melalui platform WhatsApp secara berasingan untuk enam negeri yang terlibat iaitu Selangor, Kedah, Negeri Sembilan, Pulau Pinang, Terengganu dan Kelantan. Terdahulu, beliau melakukan Ziarah Kasih bersama calon Barisan Nasional (BN) iaitu Mohd. Al-Hafizi Abu Bakar bagi DUN Sijangkang ke sebuah rumah dihuni oleh seorang warga emas, Molkan Zainuddin, 79, yang menghidap strok.

(Fahmi Fadzil (duduk kanan) pada Ziarah Kasih ke sebuah rumah dihuni seorangwarga emas (kiri duduk) yang menghidap strok)


Pengoperasian penuh HPUnisza tahun depan

(Datuk Seri Khaled berkata pengoperasian itu merupakan fasa pertama dan tiga lagi fasa akan dilaksanakan termasuk perkhidmatan pembedahan, kecemasan dan trauma)

KUALA NERUS, 6 Ogos- Perkhidmatan pesakit luar Hospital Pengajar Universiti Sultan Zainal Abidin (HPUnisza) yang dibuka kepada orang awam sejak 1 Ogos lalu telah menerima 312 pesakit setakat ini.Menteri Pendidikan Tinggi, Datuk Seri Khaled Nordin berkata pengoperasian itu merupakan fasa pertama dan tiga lagi fasa akan dilaksanakan termasuk perkhidmatan pembedahan, kecemasan dan trauma.Pengoperasian sepenuhnya HPUnisza akan bermula tahun hadapan.Kata beliau penubuhan HPUnisza juga berfungsi mengurangkan kesesakan di Hospital Sultanah Nur Zahirah Kuala Terengganu.Penerokaan bidang baharu seperti perkongsian sumber, penyelarasan data pesakit dan peningkatan kepakaran akan diwujudkan melalui kerjasama Lapan Hospital Pengajar Universiti Awam di Malaysia termasuk Pusat Perubatan Universiti Malaya.HPUNISZA akan meningkatkan kapasiti dan kualiti latihan klinikal bagi pelajar Perubatan dan Sains Kesihatan serta menyediakan kepakaran kesihatan yang berkualiti kepada penduduk Terengganu dan Pantai Timur amnya."Hospital pengajar ini akan meningkatkan lagi sumbangan kepada universiti dan masyarakat dan memang ditekankan kepada universiti iaitu mereka bersedia pulangkan balik kepada masyarakat."Ini antara perkara yang boleh mereka lakukan. Mereka telah merancang dengan membuka perkhidmatan pakar untuk penduduk setempat dan banyak lagi yang telah mereka rancang," kata Khaled selepas merasmikan Pengoperasian Perkhidmatan Klinik Pakar Pesakit Luar HPUNISZA di sini.HPUnisza berkapasiti 200 katil dan memiliki lebih 60 pakar perubatan termasuk 862 kakitangan.

(Datuk Seri Khaled di majlis perasmian Pengoperasian Perkhidmatan Klinik Pakar Pesakit Luar HPUNISZA)


Ahmad Zahid optimis gabungan PH-BN Selangor dapat majoriti besar

IJOK, 6 Ogos- Timbalan Perdana Menteri Datuk Seri Dr Ahmad Zahid Hamidi optimis calon Barisan Nasional akan mengukuhkan kerajaan Pakatan Harapan (PH) di Selangor.Keyakinan ini disuarakan beliau ketika sesi jelajah mesra bersama calon PH bagi Dewan Undangan Negeri (DUN) Ijok, Amidi Abdul Manan yang menyantuni peniaga pasar petang "Saya menjangkakan bukan sekadar mempertahankan kerusi yang ada bantuan calon-calon daripada BN tetapi dijangka melebihi daripada kedudukan kerajaan yang lalu, insya-Allah," kata Ahmad Zahid di pasar malam Pekan Ijok di sini. Dalam PRU DUN pada 12 Ogos, Amidi berdepan saingan tiga penjuru menentang calon Perikatan Nasional Jefri Mejan dan Tan Cat Keong mewakili Bebas. Kerusi Ijok dimenangi KEADILAN sejak 2008.Sebelum DUN Selangor dibubarkan PH memiliki 40 kerusi (PKR-19, DAP-15, Amanah-enam), BN (lima), Bersatu (empat), Parti Bangsa Malaysia (PBM) (dua) manakala PAS, Pejuang dan Warisan masing-masing satu kerusi serta wakil rakyat Bebas satu kerusi.Satu lagi kerusi, DUN Batang Kali diisytiharkan kosong setelah wakil rakyatnya tidak hadir ke persidangan DUN melebihi enam bulan.

(Datuk Seri Dr Ahmad Zahid bersama Amidi Abdul Manan, menyantuni penduduk setempat sewaktu hadir di pasar petang/BERNAMA)


Cadangan jadikan kelapa komoditi negara dipertimbangkan

(Datuk Seri Fadillah kepada media selepas Sesi Santai Mesra bersama Pengusaha Tanaman Koko di Tanjung Sepat, Selangor)

BANTING, 6 Ogos- Cadangan untuk menjadikan kelapa sebagai komoditi negara akan dipertimbangkan.Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof berkata cadangan berkenaan akan dibawa ke peringkat atasan untuk dimuktamadkan."Ada juga cadangan tadi khususnya dari Sabak Bernam dan Tanjung Karang mereka minta kalau dapat kelapa dimasukkan sebagai komoditi. Jadi, Lembaga Koko akan menjaga koko dan juga kelapa."Ini pun kita akan buat cadangan ke peringkat atasan untuk kita bincangkan sama ada boleh dipersetujui atau tidak dan bagaimana kita nak tangani perkara ini," kata Fadillah kepada media selepas Sesi Santai Mesra bersama Pengusaha Tanaman Koko di Tanjung Sepat, Selangor di sini. Program tersebut antara pengisian Program Trek Komoditi Zon Tengah Semenanjung 2023 anjuran Kementerian Perladangan dan Komoditi.Fadillah berpeluang berdialog bersama petani, usahawan dan komuniti koko sekitar negeri Selangor bagi mendengar isu dan permasalahan sektor penanaman koko serta mendapatkan cadangan penambahbaikan yang boleh dilaksanakan untuk mempertingkat pengeluaran biji koko dan pendapatan petani.

(Tanaman Koko di Tanjung Sepat, Selangor)


Peserta uji bakat Bintang RTM Zon Utara berkualiti

(Uji bakat Bintang RTM Zon Utara)

GEORGE TOWN, 6 Ogos - “Walaupun tidak ramai, tetapi kesemua mereka berkualiti”.Penolong Pengarah Unit Hiburan TV RTM, Wan Yusoff Wan Abdullah berkata, rata-rata peserta yang hadir ke Uji bakat Bintang RTM Zon Utara menepati kriteria yang ditetapkan.Malah jelasnya, kesemua juri yang hadir turut berpuas hati dengan bakat yang ditunjukkan peserta."Kita dapat lihat kehadiran bakat-bakat baru untuk menyertai Bintang RTM ini, sebab ia merupakan satu jenama yang besar. Jadi yang datang itu saya lihat semuanya berkualiti. "Walaupun tidak ramai, tetapi semua yang datang boleh menyanyi dan hadir dengan persediaan", katanya semasa Ujibakat Bintang RTM di Hotel Royale Chulan, George Town.Menurutnya, kelainan yang dibawa pada kali ini adalah siaran secara langsung yang dijalankan menerusi facebook Hiburan TV RTM dan RTM Klik.Beliau pada masa berharap sambutan yang lebih meriah diterima daripada orang ramai pada uji bakat akan datang sekali gus dapat melihat persaingan yang sihat antara peserta.Menerusinya, bakat-bakat yang berkualiti dapat dicungkil setanding dengan bakat-bakat Bintang RTM sedia ada.Seterusnya, uji bakat sama akan dijalankan di Johor bagi Zon Selatan selepas Pulau Pinang menjadi lokasi pertama.

(Uji bakat Bintang RTM Zon Utara)


Kilang Modenas di Gurun, bakal jadi hab eksport motosikal Kawasaki

(Pameran Program Kawasaki Green Mania di Dengkil Selangor)

DENGKIL, 6 Ogos- Kilang Modenas di Gurun, Kedah bakal menjadi hab eksport bagi motorsikal modal Kawasaki.

Ketua Pegawai Eksekutif Modenas, Roslan Roskan berkata, pihaknya sedang berbincang dan masih menerokai beberapa negara untuk aktiviti pengeksportan.

(Ketua Pegawai Eksekutif Modenas, Roslan Roskan)

"Untuk kita punya fasiliti di Kedah ini, ia mampu membuat motorsikal untuk pasaran Malaysia dan kita sedang berbincang dan kita akan membuat aktiviti eskport. Kita sedang mengenal pasti beberapa negara untuk eksport produk yang sesuai ikut negara tersebut", katanya.Selain itu, kerjasama Modenas dengan Kawasaki terutamanya dalam pemasangan motorsikal telah membuka peluang pekerjaan kepada rakyat sekali gus melahirkan pekerja tempatan yang mahir dalam bidang automotif. Beliau berkata demikian dalam Program Kawasaki Green Mania di Dengkil, Selangor.


MCA sasar 4,000 ahli baharu di Johor

(Konvensyen Tahunan MCA Johor di Kulai, Johor)

KULAI, 6 Ogos- Seramai 4,000 ahli baharu yang mencapai umur 18 tahun di Johor, disasar menyertai parti MCA sebagai persiapan menghadapi cabaran pilihan raya akan datang.Presiden MCA, Datuk Seri Dr Wee Ka Siong berkata proses meremajakan parti yang telah berusia hampir 70 tahun itu akan bermula di Johor.Langkah itu penting sejajar pelaksanaan Undi 18 yang menyebabkan setiap individu secara automatik didaftarkan sebagai pengundi berbanding dahulu yang perlu mendaftar dengan Suruhanjaya Pilihan Raya (SPR).

(Presiden MCA, Datuk Seri Dr Wee Ka Siong)

"Kita perlu menambah lebih ramai ahli muda ahli baharu, maka ia merupakan satu proses yang sangat penting dalam tempoh yang paling singkat mereka akan mencari bukan sekadar 400 orang di Johor perlu cari 4,000 ahli.

"Ini sasaran yang telah saya minta supaya mereka dapat capai kerana kita tahu setiap hari ada orang mencapai umur 18 tahun, dia akan terus menjadi pengundi", katanya. Pelaksanaan bagi mendaftarkan ahli baharu juga akan dibuat di negeri-negeri lain secara berperingkat selepas dilaksanakan di Johor. Beliau berkata demikian selepas merasmikan Konvensyen Tahunan MCA Johor di Kulai, Johor.


KPM komited sediakan pendidikan berkualiti kepada MBPK

(Sekolah Menengah Kebangsaan Pendidikan Khas Bumbong Lima, Kepala Batas)

KEPALA BATAS, 6 Ogos- Kementerian Pendidikan (KPM) sentiasa komited menyediakan pendidikan berkualiti kepada para pelajar termasuk Murid Berkeperluan Pendidikan Khas (MBPK) bagi memastikan golongan itu tidak tercicir.Menterinya, Fadhlina Sidek berkata KPM sentiasa berusaha untuk menambah baik akses MBPK bagi memastikan sistem pembelajaran golongan itu lebih kondusif.

"Kita beri tumpuan penuh golongan MBPK kerana mahu memastikan mereka tidak akan ketinggalan dalam pelajaran. Selain itu, kita turut akan pastikan tiada murid yang tercicir daripada mendapat pendidikan sewajarnya termasuklah anak orang Asli dan kanak-kanak tanpa dokumen.“Saya percaya anak-anak ini juga boleh menyumbang kepada pembangunan dan kemajuan negara, paling penting kita kena sediakan fasiliti yang mencukupi,” katanya selepas menyempurnakan Majlis Perasmian Sekolah Menengah Kebangsaan Pendidikan Khas (SMKPK) Bumbong Lima, Kepala Batas.Beliau ditemui selepas menyempurnakan Majlis Perasmian Sekolah Menengah Kebangsaan Pendidikan Khas (SMKPK) Bumbong Lima, Kepala Batas.Sekolah yang menelan kos RM47.5 juta itu, bakal memulakan operasi pada Oktober depan dan mampu menempatkan sekurang-kurangnya 192 MBPK.


Kerajaan tidak berhasrat tutup TikTok

(Fahmi berkata jika wujud pelanggaran kandungan sekali pun, tindakan sekatan akan dilakukan oleh platform media sosial itu sendiri)

DENGKIL, 6 Ogos- Kerajaan tidak berhasrat menyekat atau menutup aplikasi TikTok di negara ini bagi menghalang penyebaran video bersifat provokatif dan fitnah di platform itu, kata Menteri Komunikasi dan Digital, Fahmi Fadzil.Katanya, jika wujud pelanggaran kandungan sekali pun, tindakan sekatan akan dilakukan oleh platform media sosial itu sendiri."Kita tidak berniat untuk menutup TikTok waktu ini, tapi sekiranya ada berlaku apa-apa pelangaran ada beberapa langkah termasuk segera memastikan rakyat mendapatkan maklumat tepat."Sekiranya akaun ataupun kandungan itu menlanggar garis panduan komuniti bagi Tiktok dan sebagai tindakan oleh platform boleh dilakukan oleh platform, bukan kerajaan," kata Fahmi kepada media selepas merasmikan Program Merdeka @ Komuniti DUN Dengkil di sini.Beliau juga berkata dua unit bawah Suruhanjaya Komunikasi dan Multimedia (SKMM) dan Pertubuhan Berita Nasional Malaysia (Bernama) telah diarah supaya menangkis dan menafikan isu-isu fitnah yang berlegar di media sosial.


Jual minyak masak bersubsidi dalam talian, langgar peraturan

DENGKIL, 6 Ogos- Kementerian Komunikasi dan Digital akan berbincang dengan Kementerian Perdagangan Dalam Negeri dan Kos Sara Hidup (KPDN) berhubung isu penjualan minyak masak peket bersubsidi secara dalam talian di beberapa platform media sosial. Menterinya, Fahmi Fadzil berkata, beliau melihat perkara ini sebagai serius dan ia jelas melanggar peraturan yang ditetapkan KPDN."Sekiranya ada pelanggaran saya akan berhubung dengan MCMC dan pihak penyedia perkhidmatan untuk tindakan lanjut."Saya rasa ini satu perkara yang serius dan sekiranya ada apa-apa pelanggaran insya-Allah pihak berkuasa tidak akan teragak-agak untuk mengambil tindakan mengikut lunas undang-undang," kata Fahmi kepada media selepas merasmikan Program Merdeka @ Komuniti DUN Dengkil.Tinjauan di beberapa platform media sosial termasuk ‘marketplace’ Facebook mendapati, wujud segelintir peniaga memasarkan minyak masak paket bersubsidi di platform berkenaan.Barangan keperluan itu didapati dijual pada harga agak tinggi iaitu RM3 sekilogram berbanding harga kawalan, RM2.50 sekilogram.

(Fahmi berkata jual minyak masak bersubsidi dalam talian, langgar peraturan)


Pelaburan Infineon, tingkat pertumbuhan eksport negara

KUALA LUMPUR, 6 Ogos- Pelaburan syarikat semikonduktor dari Jerman, Infineon Techologies AG di Malaysia mampu meningkatkan pertumbuhan eksport negara.

Penganalisis Ekonomi, Prof. Emeritus Dr Barjoyai Bardai berpandangan, unjuran itu akan menjadikan Malaysia sebagai sebuah negara berteknologi tinggi dan bertanggungjawab dalam membekalkan semikonduktor kepada industri di seluruh dunia meliputi Amerika Syarikat, Eropah dan Taiwan. "Pertumbuhan industri ini, selain membawa faedah kenaikan eksport juga membawa peluang pekerjaan kepada anak tempatan dan memberikan peluang perniagaan kepada peniaga-peniaga yang menjadi perniagaan sokongan kepada industri ini dan juga teknologi park secara umum", katanya kepada RTM.Tambahnya, sokongan kerajaan, pihak industri dan infrastruktur yang baik ketika ini mampu menarik lebih ramai pelabur melabur di Malaysia. Terdahulu, Perdana Menteri, Datuk Seri Anwar Ibrahim memaklumkan kerajaan berjaya menarik pelaburan tambahan bernilai RM25 bilion melalui Infineon di Kulim, Kedah.

(Penganalisis Ekonomi, Prof. Emeritus Dr Barjoyai Bardai)


KKD bakal umum pelan pasca bayar terbaik untuk penjawat awam

SEPANG, 6 Ogos - Kementerian Komunikasi dan Digital (KKD) akan mengumumkan pelan pasca bayar terbaik buat penjawat awam terutama mereka yang bekerja di lapangan.Menterinya, Fahmi Fadzil berkata perkara itu dijangka akan diumumkan esok.

"Kita mulakan dengan para penjawat awam sebab saya dapat banyak aduan daripada pegawai jabatan penerangan terutama yang berada di lapangan dan ramai barisan hadapan panjawat awam yang berada dilapangan tentang kos untuk isu telco," katanya kepada pemberita selepas Majlis Penyampaian Watikah Komuniti Madani Peringkat Zon Selatan Negeri Selangor 2023, di sini. Dalam pada itu, Fahmi berkata satu perbincangan akan diadakan bersama syarikat telekomunikasi esok bagi menawarkan pakej internet lebih murah kepada petugas media di negara ini. Beliau percaya usaha dilakukan KKD dengan kerjasama Suruhanjaya Komunikasi dan Multimedia (MCMC) membolehkan banyak lagi inisiatif pengurangan pakej internet diumumkan sama ada untuk pengguna dan media.


DENGKIL, 6 Ogos- Komuniti MADANI menjadi mata telinga kepada Kementerian Komunikasi dan Digital (KKD) untuk menyalurkan maklumat berkaitan rangkaian internet di kawasan masing- masing. Menteri Komunikasi dan Digital, Fahmi Fadzli berkata selain memaklukan berkenaan rangkaian internet, komuniti MADANI harus memastikan semangat perpaduaan, patriotik dan kenegaraan dalam masyarakat terus utuh walaupun berbeza pandangan politik. Sebanyak 168 Komuniti MADANI telah dan sedang ditubuhkan di Selangor melibatkan 56 kawasan Dewan Undangan Negeri (DUN). "Menjadi mata, telinga, lidah dan juga kaki dan tangan untuk Jabatan Penerangan terutama dalam usaha menyelesaikan masalah internet di kawasan masing-masing serta mematah atau pun menyanggah fitnah yang berleluasa."Jadi saya harap dengan tertubuhnya Komuniti MADANI di ketiga-tiga kawasan parlimen ini usaha dan ikhtiar kerajaan termasuk dasar dan program-program akan dapat sampai ke peringkat komuniti," kata Fahmi kepada media selepas merasmikan Program Merdeka @ Komuniti DUN Dengkil di sini.Penyertaan keahlian Komuniti MADANI mendapat sambutan pelbagai kaum iaitu Melayu, Cina, India dan Orang Asli.

(Fahmi berkata Komuniti MADANI jadi mata telinga kepada KKD)

Dalam majlis sama, beliau turut menyampaikan watikah kepada 38 Ketua Komuniti MADANI bagi Zon Selatan Negeri Selangor meliputi 13 Dewan Undangan Negeri di daerah Sepang, Hulu Langat dan Kuala Langat.Komuniti MADANI merupakan badan sukarela yang ditadbir urus oleh Jabatan Penerangan dalam usaha memupuk nilai-nilai murni dan kenegaraan dalam kalangan rakyat. Sejumlah 1,878 Komuniti MADANI akan ditubuhkan secara berfasa di seluruh negara.


KPK usulkan geran penanaman semula sawit kepada Kementerian Kewangan

(Datuk Seri Fadillah Yusof semasa melawat ke ladang sawit, Pulau Carey)

KUALA LANGAT, 6 Ogos- Kementerian Perladangan dan Komoditi (KPK) akan mengusulkan tentang geran penanaman semula sawit kepada Kementerian Kewangan.

Menterinya, Datuk Seri Fadillah Yusof berkata permintaan geran tersebut disuarakan oleh pekebun kecil sawit berikutan jangka masa tanaman yang agak berusia dan perlu penanaman semula. "Ini sebab kalau tanam semula tidak ada hasil, perlu tunggu empat tahun dan tahun kelima baru mereka mula bayar. Untuk mereka yang sudah berusia boleh menamakan anak-anak sebagai generasi penerus kepada ladang mereka untuk mendapatkan pinjaman.

(Menteri Perladangan dan Komoditi Datuk Seri Fadillah Yusof)

"Pinjaman ini bukan hanya untuk penanaman semula tetapi untuk baja, racun, input pertanian dan pembelian alat pertanian dan ini yang kita sediakan melalui pinjaman mudah ini", katanya.Beliau berkata demikian pada sidang media Majlis Perasmian Program Sembang Santai Trek Komoditi Kementerian Perladangan dan Komoditi bersama pekebun kecil sawit Negeri Selangor di Pulau Carey hari ini.Selain inisiatif tanaman semula, kerajaan turut menawarkan pinjaman modal menerusi Agrobank dengan yuran pengurusan sebanyak dua peratus dan bayaran bermula pada tahun kelima. Program sembang santai itu merupakan pendekatan turun padang kerajaan dengan pekebun kecil sawit terutamanya di negeri Selangor sekali gus memberi penerangan berkaitan Amalan Pertanian Baik serta situasi pasaran sawit negara.


Vaksin influenza: KKM kaji keperluan kepada golongan berisiko

KUALA TERENGGANU, 6 Ogos - Kementerian Kesihatan (KKM) akan mengkaji keperluan pemberian vaksin influenza kepada rakyat terutama golongan berisiko sekiranya diperlukan. Menterinya, Dr. Zaliha Mustafa berkata bagaimanapun setakat ini kes jangkitan influenza dalam negara adalah terkawal dan pemberian vaksin di peringkat awal hanya akan melibatkan petugas KKM yang bekerja di barisan hadapan.

"Buat masa ini,kita lakukan untuk kakitangan dahulu kerana mereka adalah pertahanan hadapan. InsyaAllah kalau ada bajet, kita boleh fikirkan juga kemungkinan untuk rakyat yang berisiko, tapi buat masa ini kita beri kepada petugas kesihatan dahulu," katanya kepada pemberita selepas merasmikan Klinik Kesihatan Manir, di sini.Tambah Dr. Zaliha, fasiliti kesihatan awam yang ada di seluruh negara juga mencukupi bagi menampung jumlah pesakit jika terdapat peningkatan kes influenza dalam masa terdekat."Berdasarkan data KKM untuk minggu epidemiologi ke-30 pada tahun ini, kadar konsultasi kes penyakit seperti influenza (ILI) di Klinik Kesihatan adalah 6.3 peratus, menurun berbanding minggu sebelum itu iaitu 6.4 peratus."Kadar kemasukan ke hospital pula adalah 7.1 peratus, juga sedikit menurun. Kes ada tapi setakat minggu akhir ini menurun dan keadaan terkawal," katanya.


LPP Perlis akan terus main peranan, luaskan Program Jualan Agro Madani

(Roshidah Ahmad (kiri) pada Jualan Agro Madani di PPK Titi Tinggi bersempena Sambutan Hari Peladang,Penternak dan Nelayan Ke-48 di Padang Besar, Perlis)

PADANG BESAR, 6 Ogos- Lembaga Pertubuhan Peladang (LPP) Perlis akan terus memainkan peranan dalam usaha memperluaskan pelaksanaan Program Jualan Agro Madani di seluruh Perlis bagi membantu rakyat dalam menangani kos sara hidup, di samping meningkatkan pendapatan usahawan agromakanan dalam kalangan ahli Pertubuhan Peladang Kawasan. Sasaran sebanyak lapan program Jualan Agro Madani melibatkan enam pertubuhan Pertubuhan Peladang Kawasan (PPK) sehingga September ini mampu dicapai dengan sokongan padu daripada pelbagai pihak termasuk ahli dan usahawan PPK. Pengarah LPP negeri, Roshidah Ahmad berkata, sehingga kini sebanyak lima Program Jualan Agro Madani telah dilaksanakan dengan melibatkan lebih 20 usahawan dibawah PPK dengan nilai jualan mencecah RM112,000 yang memberi manfaat kepada lebih 10,000 ahli PPK. Program Jualan Agro Madani mampu menjamin ketersediaan bekalan agromakanan dan memberi pilihan kepada ahli PPK mendapatkan bekalan agromakanan pada harga berpatutan. Sehingga kini, sambutan yang diterima daripada ahli PPK setiap kali Jualan Agro Madani yang berlangsung sangat menggalakkan dan LPP menyasarkan agar kesemua 27,000 ribu ahli PPK menerima manfaat. "Jadi kebanyakan barang yang dijual merupakan barang pengguna, seperti hari ini, kita ada ayam bismi, sayur-sayuran, buah-buahan dan barang-barang IKS (Industri Kecil Sederhana) daripada ahli peladang."(Menerusi) Jualan Agro Madani ini kita ada pengurangan harga daripada 10% hingga 30% bagi membantu ahli-ahli kita di sini dan meringankan beban mereka," katanya.Beliau ditemui pemberita pada Jualan Agro Madani di PPK Titi Tinggi bersempena Sambutan Hari Peladang, Penternak dan Nelayan Ke-48 di sini yang dilaksanakan secara serentak di seluruh negara. Selain jualan produk agromakanan, turut diadakan pameran dan khidmat nasihat input pertanian dan pemeriksaan kesihatan percuma kepada pengunjung.


Pekebun kecil Orang Asli digalak sertai KPSM - Fadillah

PULAU CAREY, 6 Ogos - Seramai 200 pekebun kecil Orang Asli digalak menyertai Koperasi Penanam Sawit Mampan (KPSM) yang menawarkan faedah bagi meningkatkan produktiviti penanaman sawit.Timbalan Perdana Menteri, Datuk Seri Fadillah Yusof berkata ini bagi memastikan masyarakat Orang Asli berpeluang menikmati pelbagai inisiatif dan bantuan yang disalurkan kerajaan.

"Koperasi ini boleh membantu dari segi menambah pendapatan mereka supaya mereka boleh membeli misalnya baja secara pukal. Apabila membeli secara pukal ianya lebih murah dan ini sudah pasti dapat membantu input pertanian itu di peringkat harganya yang lebih memberi pendapatan tambahan kepada warga Orang Asli dan kepada ahli-ahli koperasi tersebut," katanya.Beliau berkata demikian kepada pemberita selepas menghadiri program sembang santai bersama pekebun kecil sawit negeri Selangor, di sini.Fadillah yang juga Menteri Perladangan dan komoditi berkata pihaknya turut mencadangkan pelaksanaan integrasi pertanian di kalangan pekebun kecil Orang Asli bagi membantu mengukuhkan sumber pendapatan tambahan sekaligus membantu menyumbang kepada bekalan makanan negara.


MB Perlis ingatkan masyarakat teliti pemasangan Jalur Gemilang yang betul

KANGAR, 6 Ogos- Semua lapisan masyarakat di Perlis diingatkan supaya sentiasa menghormati Jalur Gemilang yang menjadi simbol kebanggaan negara ini.Menteri Besar, Mohd Shukri Ramli berkata, kaedah penggunaan bendera yang salah seperti tersilap memasang atau meletakkan bendera di tempat tidak sepatutnya boleh menjatuhkan martabat kedaulatan pada bendera tersebut, sekali gus menjadi penghinaan kepada pemerintah dan warganegara Malaysia.Masyarakat turut diseru memanfaatkan media sosial secara berhemah untuk menyemarakkan sambutan Bulan Kebangsaan dengan mesej murni kepada rakan, majikan serta keluarga."Selepas pelancaran ini lebih ramai rakyat akan prihatin dan mengibarkan Jalur Gemilang, tanda kebersamaan kita dalam menyambut kemerdekaan pada tahun, insya-Allah."Saya juga ambil kesempatan, mahu ucapkan terima kasih kepada premis perniagaan yang telah mula mengibarkan Jalur Gemilang," katanya pada Pelancaran Bulan Kebangsaan dan Kempen Kibar Jalur Gemilang Peringkat Negeri Perlis di Denai Larian Pengkalan Asam, di sini.Mohd Shukri juga mengalu-alukan seluruh masyarakat mengibarkan Jalur Gemilang di rumah, tempat kerja, premis perniagaan atau kenderaan bagi menunjukkan rasa cinta terhadap negara. Lebih 3,000 masyarakat setempat hadir memeriahkan pelancaran itu dengan pelbagai aktiviti dilaksanakan termasuk program jalan santai, aktiviti sukan dan Konvoi Kenderaan Kempen Kibar Jalur Gemilang yang disertai pelbagai kaum dan peringkat umur dalam menyemarakkan lagi Bulan Kebangsaan dan Kempen Kibar Jalur Gemilang. Sempena sambutan Bulan Kebangsaan pada tahun ini, pelbagai program sisipan juga diatur dan bakal diadakan seperti program kayuhan, Fun Run, forum dan ceramah penghayatan bulan kemerdekaan, perarakan dan kibaran Jalur Gemilang serta Sambutan Hari Kebangsaan di Kompleks Dewan Undangan Negeri Perlis pada malam menjelang tanggal 31 Ogos.

(Mohd Shukri Ramli (kuning) pada Pelancaran Bulan Kebangsaan dan Kempen Kibar Jalur GemilangPeringkat Negeri Perlis di Kangar)


Kajian impak pelaksanaan Payung Rahmah diadakan dalam masa terdekat

BANGI, 6 Ogos - Kementerian Perdagangan Dalam Negeri dan Kos Sara Hidup (KPDN) akan menjalankan kerjasama dengan Institusi Pengajian Tinggi Awam (IPTA) bagi melaksanakan kajian impak berhubung inisiatif Payung Rahmah dalam masa terdekat.Pemangku Menteri Perdagangan Dalam Negeri dan Kos Sara Hidup (KPDN), Datuk Armizan Mohd Ali berkata kajian impak itu bagi melihat keberkesanan dan kemampanan program-program rahmah yang dilaksanakan sejak januari lalu.Katanya, kajian itu telah dipersetujui dalam mesyuarat pasca kabinet baru-baru ini.

"Kita mahu memastikan program ini dapat digerakkan secara berterusan kerana ia cukup baik. Jadi kita tengah menilai dan membuat kajian bagaimana untuk kita dapatkan kerjasama lebih banyak pihak."Pastinya peranan mereka cukup penting maka kita perlu juga untuk mendengar pandangan serta suara daripada komuniti perniaga untuk memastikan mereka dapat terlibat dengan lebih aktif lagi," katanya pada sidang media selepas menghadiri Program Jelajah Jualan Ehsan RAHMAH (JER) peringkat Selangor, di sini.Mengulas mengenai kejayaan Program Jualan Rahmah selepas hampir setahun dilaksanakan, Armizan berkata setakat 31 Julai lalu seramai 2.1 juta pengunjung direkodkan di seluruh negara dengan nilai jualan sebanyak RM57 juta.


KMJ 2023 naikkan Kluang sebagai destinasi pelancongan bersejarah

(Tunku Ismail Sultan Ibrahim pada KMJ 2023 di Paloh, Kluang, hari ini/FB Sultan Ibrahim Sultan Iskandar)

KLUANG, 6 Ogos- Kembara Mahkota Johor (KMJ) 2023 menaikkan daerah sini sebagai destinasi pelancongan bersejarah di Johor.Ahli Dewan Undangan Negeri (ADUN) Paloh merangkap Exco Pelaburan, Perdagangan dan Hal Ehwal Pengguna, Lee Ting Han berkata, KMJ 2023 memberi peluang kepada rakyat bersua muka dengan keluarga Diraja Johor.Pengisian menarik, lokasi bertepatan dan kemesraan keluarga Diraja Johor dengan rakyat menjadi nilai tambah kejayaan KMJ."Sempena empat hari KMJ ini, semua tempat yang mana orang tempatan keluar beramai-ramai untuk menyambut keberangkatan duli yang amat mulia (keluarga Diraja Johor)."Memandangkan fasiliti yang ada sudah dinaik taraf dan dibaik pulih, maka kita yakin ia akan dapat membantu meningkatkan lagi aktiviti pelancongan," katanya ketika ditemui pemberita di sini.Lebih 2,000 rakyat hadir di dua lokasi kembara di Kluang, hari ini.

(Tunku Idris Iskandar Sultan Ibrahim pada KMJ 2023 di Paloh, Kluang, hari ini/FB Sultan Ibrahim Sultan Iskandar)

Berita berkaitan:TMJ pimpin jelajah Kembara Mahkota Johor 2023Kembara Mahkota Johor 2023 buka tirai Sabtu ini


Malaysia zahir komitmen sumbang 1 juta naskah Al-Quran seluruh dunia - PM

KUALA LUMPUR, 6 Ogos - Malaysia menzahirkan komitmen untuk menyumbang 1 juta naskhah Al-Quran di seluruh dunia termasuk 15,000 naskhah dengan terjemahan dalam bahasa Sweden.Ini sebagai salah satu usaha untuk menangani kedangkalan pemahaman barat terhadap Islam. Komitmen itu disuarakan Perdana Menteri, Datuk Seri Anwar Ibrahim semasa mengadakan pertemuan secara maya bersama rakan sejawatannya dari Turkiye, Presiden Recep Tayyip Erdogan, pada Sabtu.

"Saya juga menggunakan kesempatan ini untuk maklumkan kepada Presiden Erdogan terkait usaha Malaysia menentang Islamophobia (permusuhan dan benci ke atas islam) iaitu tindakan membakar Al-Quran di Sweden. "Saya mengecam sekerasnya tindakan tersebut yang berlindung di sebalik hak kebebasan bersuara yang diagungkan oleh barat," kata Anwar dalam satu kenyataan di Facebook, pada Ahad.Pertemuan bersama Erdogan itu turut ditemani Menteri Luar, Datuk Seri Zambry Kadir.Anwar berkata, gagasan Kerajaan Perpaduan yang ditunjangi negara ketika ini turut menolak sebarang unsur keganasan serta tidak akan berkompromi dengan mana-mana pihak yang terlibat dalam keganasan di negara ini.Anwar turut memaklumkan, beliau dan Erdogan turut berbincang terkait kerjasama pelaburan antara Malaysia-Turkiye. Anwar mengulangi komitmen pelaburan Malaysia Airport Holding Bhd sebanyak £200 juta di Lapangan Terbang Antarabangsa Istanbul Sabiha Gokcen (ISGIA). "Untuk itu, Batik Air telah terpilih sebagai operator untuk laluan KUL-ISG. Dijangka penerbangan Batik Air akan bermula pada Oktober 2023. "Kami turut berbincang terkait kerjasama pertahanan di mana Agensi Industri Pertahanan Turkiye (SSB) telah menghantar delegasi yang besar untuk menyertai Pameran Aeroangkasa dan Maritim Antarabangsa Langkawi (LIMA) baru-baru ini," katanya.Perdana Menteri turut melahirkan rasa kagum dengan kemajuan teknologi pertahanan Turkiye dan yakin Malaysia bakal mendapat manfaat besar hasil kerjasama erat antara Malaysia-Turkiye.  "Sayugia saya bersetuju secara prinsip untuk memuktamadkan Memorandum Persefahaman dalam kerjasama pertahanan pada masa yang terdekat," kata Anwar. Untuk rekod, jumlah perdagangan dengan Turkiye pada tahun 2022 berjumlah AS$4.62 bilion (meningkat sebanyak 12.6%). Jumlah lebihan dagangan sebanyak AS$3.33 bilion kerana Turkiye mengimport minyak sawit dan produk pertanian berasaskan minyak sawit.


Ribut: Tiga beranak maut dihempap pokok di Kota Bharu

(Keadaan kereta mangsa yang dihempap pokok tumbang akibat ribut dan hujan lebatdi Kota Bharu, Kelantan)

KOTA BHARU, 6 Ogos- Tiga beranak maut dan dua cedera, manakala lima lagi terselamat dalam kejadian pokok menghempap dua kenderaan di Kampung Bukit Cina, Kok Lanas, di sini, malam tadi.Suami isteri, Nik Mohd Zulmi Ramli, 44, dan Nik Amirah Ab Rahman, 40, serta anak bongsu mereka, Nik Aishah Azzahra, 5, maut di lokasi dalam kejadian pada pukul 8.00 malam. Mayat mereka dihantar ke Hospital Universiti Sains Malaysia (HUSM) untuk tindakan selanjutnya. Ketua Balai Bomba dan Penyelamat Ketereh, Mohd Roslan Omar berkata, anggotanya mengambil masa kira-kira 45 minit untuk mengeluarkan mayat tiga beranak yang tersepit itu."Apabila sampai di tempat kejadian, kita lihat mangsa kanak-kanak dipangku ibunya. Pokok itu betul-betul tumbang atas bahagian depan kereta berkenaan. "Keadaan (kemalangan) itu memang teruk," katanya ketika ditemui pemberita di lokasi kejadian di sini. Keseluruhan operasi termasuk mengeluarkan mangsa, memotong pokok serta kerja pembersihan mengambil masa selama dua jam setengah membabitkan seramai 10 anggota, sebuah jentera dan dua jengkaut.Mohd Roslan berkata, dua lagi anak pasangan itu, Nik Adilia Zulaikha, 11, dan Nik Adam Zarif, 9, yang cedera dibawa ke Hospital Machang untuk rawatan.Difahamkan, lima sekeluarga itu menaiki sebuah kereta melalui kawasan berkenaan dari arah Machang ke Kota Bharu. Pokok tumbang akibat ribut dan hujan lebat tersebut turut menghempap sebuah kereta lain, namun pemandu dan penumpangnya terselamat. Operasi berkenaan juga melibatkan Polis Diraja Malaysia (PDRM), Angkatan Pertahanan Awam Malaysia (APM) dan orang ramai.


RTM semakin kreatif, tingkat kualiti dan penuhi kehendak penonton - KP Penyiaran

AYER KEROH, 6 Ogos- Radio Televisyen Malaysia (RTM) kini lebih kreatif melakukan penambahbaikkan dari masa ke semasa bagi meningkatkan standard kualiti dan memenuhi kehendak penonton.Ketua Pengarah Jabatan Penyiaran, Suhaimi Sulaiman berkata, usaha itu termasuk memperkenalkan pelbagai pengisian yang lebih dinamik dan bergerak seiring dengan perubahan industri media kontemporari masa kini.Menjadi keutamaan katanya, memastikan semua informasi dan pengisian dapat disiarkan dengan lebih efisyen dan efektif.Penggunaan RTM klik juga akan digunakan sebaik mungkin bagi memudahkan penonton."Saya rasa keluarga RTM sangat suka untuk menambah baik dan mereka sangat kreatif, (kerana itu) saya serahkan saja kepada mereka. Saya rasa ada banyak lagi perkara-perkara yang boleh dilihat (ditambah baik)."Kita bukan sahaja boleh saksikan menerusi televisyen, tetapi yang penting sekarang ialah kita nak biarkan ramai lagi menonton menerusi RTM Klik, kerana orang sekarang ini tidak duduk di rumah, jadi apabila kita letak siaran di RTM Klik, lebih senang orang menonton."Ada juga program yang mungkin tidak ada di televisyen tetapi banyak di RTM Klik, jadi menerusi situlah peranan RTM setiap negeri akan bertambah, maksudnya mereka boleh buat program tidak semestinya (durasi) 30 minit, tetapi tiga atau lima hingga tujuh minit, dan kita letakkan di RTM Klik," katanya.Beliau ditemui pemberita selepas menyaksikan Konsert Gegau Merdeka 'Perpaduan Cintakan Negara' di Dataran Majlis Bandaraya Melaka Bersejarah (MBMB), di sini.Sementara itu, Suhaimi berkata, penganjuran konsert terbesar Melaka FM itu diyakini berjaya memberikan impak yang cukup positif kepada semua penontonKonsert yang dibarisi 10 artis terkenal tanah air daripada pelbagai bangsa tersebut sarat dengan pelbagai elemen kebudayaan yang menyuntik semangat patriotisme dalam kalangan penonton.

"Konsert yang cukup 'rempah'. Ada patriotisme, ada pop yang memenuhi selera setiap umur dan generasi. Saya fikir ini adalah satu kejayaan yang harus dibanggakan," katanya.Rata rata pengunjung yang ditemui menyifatkan penganjuran konsert berkenaan mengeratkan hubungan silaturrahim antara pendengar dan penyampai radio Melaka FM serta memberi kesedaran mengenai rasa cinta kepada negara."Sangat ceria, sangat gembira dapat berkenalan dengan penyampai radio Melaka FM, dapat tahu infomasi mengenai kemerdekaan negara. (Selain itu) dapat jadi satu bangsa, satu negara, hidup satu bangsa, tidak kira bangsa dan kaum," kata Kanis Ramasendram, pengunjung. "Sangat bagus, dialu-alukan di Melaka khususnya tahun hadapan Tahun Melawat Melaka. Saya pertama kali datang, saya orang Melaka, orang Durian Tunggal, apabila ada konsert patriotik (seperti) ini, kita mesti sokong, meraikan bulan kemerdekaan," Halilah Salaiman, pengunjung.Penganjuran konsert berkenaan turut mendapat kerjasama daripada MBMB dan Jabatan Penerangan Melaka.

(Marsha Milan Londoh melakukan persembahan pada Konsert Gegau Merdeka'Perpaduan Cintakan Negara' di Dataran MBMB, Melaka)


Tiada cadangan cuti ihsan hari mengundi di Selangor- MB

SHAH ALAM, 5 Ogos- Tiada cadangan pemberian cuti ihsan di negeri Selangor pada 12 Ogos sempena Pilihan Raya Umum Dewan Negeri Selangor.Menteri Besar, Datuk Seri Amirudin Shari menegaskan, sebagai kerajaan "caretaker" urusan sedemikian perlu dibincangkan di peringkat exco. Bagaimanapun beliau yakin pengundi di Selangor sudah bersiap sedia termasuk memperuntukkan waktu untuk menjalankan tanggungjawab masing-masing, pada hari mengundi kelak."Itu terpulang kepada pekerja sebab nanti ada implikasi gaji. Kita pun tidak mahu membebankan di saat kita nak pulihkan ekonomi. "Bila dibuat hari Sabtu, pengumuman agak panjang tempoh masa dari pengumuman pembubaran hingga penamaan agak lama dan hari mengundi, tempohnya kira-kira dua bulan lengkap. Jadi ia bukan dibuat secara tiba-tiba,"katanya.Beliau ditemui media di Shah Alam.

(Menteri Besar Selangor, Datuk Seri Amirudin Shari)


Polis nafi MB Kedah ditahan lagi seperti dilapor media

KUALA LUMPUR, 5 Ogos- Polis Diraja Malaysia PDRM menafikan laporan berita yang menyatakan Menteri Besar Kedah, Datuk Seri Mohd Sanusi Mohd Nor ditahan atau dipanggil untuk dirakam percakapan hari ini.Ketua Komunikasi Korporat PDRM Skandaguru Anandan menerusi satu kenyataan malam ini memaklumkan, tiada pihak dari Bukit Aman, peringkat kontinjen Kedah atau Ibu Pejabat Polis Daerah di Kedah yang melakukan tindakan seperti yang dilaporkan portal berita berkenaan.Sehubungan itu katanya, PDRM meminta Astro Awani yang melaporkan berita palsu itu untuk membuat permohonan maaf serta menarik balik laporan berita yang disiarkan."Tindakan mengeluarkan berita tidak sahih sedemikian boleh mendatangkan rasa panik kepada masyarakat, lebih-lebih lagi dalam senario kempen PRU DUN ke-15 yang sedang berlangsung. "Laporan polis akan dibuat bagi membolehkan siasatan dimulakan ke atas penyebaran berita palsu tersebut,"katanya menerusi kenyataan tersebut.

(Ketua Komunikasi Korporat PDRM Skandaguru Anandan)


Lelaki diserang sakit jantung maut terbabas

TANJUNG MALIM, 5 Ogos- Seorang lelaki maut apabila kereta yang dipandunya hilang kawalan dan melanggar tembok sebuah kuil hindu.Mangsa Lok Min Choy, 55 tahun disahkan meninggal di tempat kejadian.Ketua Polis Daerah Muallim, Superintenden Mohd Hasni Mohd Nasir berkata kejadian berlaku di Jalan Kampung Lambak, Tanjung Malim kira-kira pukul 8.40 pagi tadi."Mangsa dilaporkan dari arah Kampung Lambak menuju ke pekan Tanjung Malim."Setibanya di lokasi kejadian, kenderaan yang dipandu mangsa hilang kawalan lalu terbabas ke bahu jalan dan melanggar tembok tersebut."Mayat mangsa dihantar ke Hospital Slim River dan hasil bedah siasat mendapati mangsa mengalami serangan jantung."Kes disiasat mengikut Seksyen 41 (1) Akta Pengangkutan Jalan (APJ) 1987," katanya menerusi kenyataan.


Hias rumah dengan Jalur Gemilang, Japen Melaka bagi hadiah RM3,000

AYER KEROH, 5 Ogos- Pihak Berkuasa Tempatan (PBT) di Melaka perlu menggalakkan semua kediaman dan premis mengibarkan jalur gemilang. Ketua Menteri, Datuk Seri Ab Rauf Yusoh berkata, ia sebagai tanda cintakan negara. Beliau berkata, Jabatan Penerangan Melaka juga turut menganjurkan Anugerah Semarak Gemilang. Ia merupakan penghargaan kepada rakyat yang bersungguh-sungguh menceriakan bangunan atau rumah kediaman dengan Jalur Gemilang. "Kerajaan negeri telah mengumumkan setiap rumah yang mengibarkan Jalur gemilang ini akan diberikan hadiah RM3,000 pada rumah yang berjaya menghias kediaman mereka dengan bendera Jalur Gemilang pada bulan kemerdekaan ini,"katanya.Beliau berkata demikian kepada pemberita selepas Pelancaran Bulan Kebangsaan dan Kibar Jalur Gemilang Peringkat Negeri Melaka di Dataran MBMB, Ayer Keroh.Hadir sama Barisan Exco Kerajaan Negeri serta Ketua Pengarah Penyiaran, Suhaimi Sulaiman.

(Ketua Menteri, Datuk Seri Ab Rauf Yusoh)


Selangor rancang kemuka cadangan tambah jajaran keretapi kepada MOT

(Menteri Besar Datuk Seri Amirudin Shari/BERNAMA)

SHAH ALAM, 5 Ogos- Kerajaan Selangor merancang untuk membawa cadangan penambahan jajaran keretapi dari daerah Klang ke bahagian utara negeri itu kepada Kerajaan Persekutuan sebaik Pilihan Raya Negeri (PRN) Selangor selesai pada 12 Ogos nanti.Menteri Besar Datuk Seri Amirudin Shari berkata kerjasama yang erat antara kerajaan negeri dan Pusat diperlukan dalam merealisasikan pelan itu, dan pertemuan segera dengan Kementerian Pengangkutan akan diadakan bagi membincangkan perkara berkaitan. “Dari Klang ke Kuala Selangor akan ambil jarak jajaran dalam 20 kilometer (km) ke 30 km dan isu yang dibincangkan nanti adalah melibatkan tanah rezab, jajaran serta kos,” katanya pada sidang selepas Majlis Perasmian Program Hari Terbuka MITI (MITI Day) 2023, di sini hari ini. Beliau berkata jajaran itu bukan hanya dapat memendekkan perjalanan ke utara Selangor berbanding laluan jalan raya, tetapi juga akan memberi limpahan ekonomi di sekitar kawasan yang terlibat.Bagaimanapun, katanya beliau menjangkakan projek itu bakal dilaksana pada pertengahan 2025 hingga 2026.

(Menteri Besar Selangor Datuk Seri Amirudin Shari (tengah) hadir merasmikan MITIDAY 2023 di Dewan Raja Muda Musa/BERNAMA)

“Kita tidak mahu membebankan kerajaan Persekutuan, kita bagi selesai dahulu membabitkan Projek Laluan Lingkaran Transit Aliran Massa 3 (MRT3), Laluan Rel Pantai Timur (ECRL) dan Transit Aliran Ringan 3 (LRT3) yang dijangka siap 2025 hingga 2027,” katanya. Semasa pelancaran Tawaran Kita Selangor oleh Pakatan Harapan dan Barisan Nasional Isnin lepas, Amirudin membentangkan janji bagi mewujudkan Jajaran Kita Selangor yang menghubungkan perkhidmatan rel di Klang ke Kuala Selangor, Tanjong Karang, dan Sabak Bernam.Selain itu, ia juga akan menghubungkan jajaran rel di Lapangan Terbang Antarabangsa Kuala Lumpur (KLIA) ke Tanjong Sepat dan Sungai Pelek agar Wilayah Pantai Barat Selangor menjadi Koridor Perkhidmatan Rel.Dalam pada itu, mengenai permintaan cuti khas sempena PRN, beliau berpandangan perkara itu akan membabitkan implikasi gaji atau kewangan untuk sektor awam dan swasta di saat ekonomi negara sedang dipulihkan. “Pilihan raya ini telah dirancang lama, dan saya yakin rakyat sudah ada rencana masing-masing, lebih-lebih lagi kebanyakan pengundi adalah di sekitar Lembah Klang dan jarak masa perjalanan mereka hanya sejam ke dua jam untuk mengundi,” katanya.- BERNAMA


Kembara RIUH akan diperluas ke negeri lain

BUKIT MERTAJAM, 5 Ogos- Program Kembara RIUH akan diperluaskan ke negeri-negeri lain.Timbalan Menteri Komunikasi dan Digital, Teo Nie Ching  berkata ini berikutan sambutan menggalakkan yang diterima semasa Kembara Edisi Pulau Pinang pada 4 hingga 5 Ogos di Juru Auto City.

(Timbalan Menteri Komunikasi dan Digital, Teo Nie Ching/BERNAMA)

"Ia memang merupakan satu 'signature programme' bawah sebuah agensi Kementerian Komunikasi dan Digital iaitu kumpulan MyCreative Ventures dan Kembara RIUH Edisi Pulau Pinang. Saya dimaklumkan semalam sahaja lebih 13,000 pengunjung hadir. "Saya percaya sehinggalah lewat malam ini kita memang boleh terima pengunjung lebih daripada 20,000 orang, mungkin boleh mencecah sehingga 25,000 orang. Jadi ini menunjukkan bahawa memang begitu ramai peminat yang berminat dengan Kembara RIUH ini", katanya kepada pemberita selepas menghadiri Kembara RIUH 2023 edisi Pulau Pinang di Juru Auto-City di sini.Program anjuran Kementerian Komunikasi dan Digital (KKD) melalui MyCreative itu, berlangsung dua hari bermula semalam dengan pelbagai aktiviti menarik termasuk pameran seni budaya, bengkel kreatif, kedai ‘pop up’, jualan vendor barangan dan makanan.Beliau turut hadir ke program tersebut serta sempat meluangkan masa beramah mesra dengan usahawan industri kreatif sempena hari terakhir penganjurannya hari ini.


Tiada penglibatan kementerian, agensi kerajaan sebar SMS

PETALING JAYA, 5 Ogos- Tiada kementerian atau agensi kerajaan terlibat penyebaran khidmat pesanan ringkas (SMS) berkaitan politik.Menteri Komunikasi dan Digital Fahmi Fadzil menegaskan dakwaan kononnya dana awam digunakan untuk tujuan demikian juga adalah tidak benar.Semakan Suruhanjaya Komunikasi dan Multimedia turut mengesahkan perkara terbabit."Saya sarankan semua rakyat Malaysia sekiranya ingin membuat pengesahan tentang sebaran sama ada benar sahih atau palsu boleh membuat semakan dengan sebenarnya.com atau mycheck.my dan sudah pasti maklumat yang paling sahih sila tonton RTM", katanya.Beliau ditemui pemberita selepas majlis penyerahan MYTV dekoder di Bukit Lanjan, Petaling Jaya hari ini.Selain Kementerian Komunikasi dan Digital, penafian sama turut dibuat Majlis Belia Malaysia (MBM).

(Menteri Komunikasi dan Digital Fahmi Fadzil)


Kerajaan berhasrat perkenal sekolah untuk golongan paling miskin

KEPALA BATAS, 5 Ogos- Kerajaan berhasrat memperkenalkan sekolah baharu yang menyasarkan anak kepada golongan paling miskin di Malaysia.

Perdana Menteri Datuk Seri Anwar Ibrahim berkata, pelaksanaannya akan berpandukan kerangka sekolah menengah sains serta berasrama penuh yang memfokuskan kepada golongan terbabit.Katanya, ia dibuat bagi membolehkan golongan berkenaan berpeluang mendapat akses pendidikan, walaupun keputusan peperiksaan mereka kurang memberangsangkan.

(Perdana Menteri Datuk Seri Anwar Ibrahim semasa menghadiri Majlis Temu Anwar)

"Keadaan sudah berubah. Yang saya syorkan sekurang-kurangnya anjakan paradigma, maknanya untuk masa depan, kita mesti tumpu mutu pendidikan. Pertama tentu akses pendemokrasian pendidikan berkualiti, iaitu peluang saksama, tidak ada sesiapa tercicir. Jadi kita ada pendemokrasian mutu pendidikan, maknanya semua berhak. Tapi kalau sekarang ini nama sahaja berhak, tetapi sekolah di Manik Urai, Kelantan, sekolah di Kapit, Sarawak, sekolah di Pulau Pinang dan Kolej Melayu Kuala Kangsar, Perak tetap ada kesenjangan."Bulan lalu, saya perkenalkan satu lagi konsep, saya hendak buat satu jenis sekolah seperti sekolah menengah sains, sekolah asrama penuh bagi kelompok yang paling miskin di negara kita."Jadi kita ada sekolah yang memberi ruang kepada anak-anak yang paling miskin dan tentunya keputusan dia tidak begitu pintar, tapi kita beri dia peluang, itu bagi makna manusiawi keadilan kepada semua. Beliau berkata demikian ketika berucap dalam Majlis Temu Anwar: Bicara Pendidikan Madani yang turut dihadiri Menteri Pendidikan, Fadhlina Sidek di Kolej Matrikulasi Pulau Pinang.


KKM akan libatkan penggiat seni dalam program advokasi penyusuan susu ibu

KUALA LUMPUR, 5 Ogos- Penglibatan penggiat seni dalam mempelbagaikan kaedah advokasi dan hebahan penyusuan susu ibu dapat memperkasakan amalan tersebut di Malaysia.Menteri Kesihatan, Dr Zaliha Mustafa berkata ia mampu memperluaskan perspektif serta mempromosikan susu ibu keunikannya kepada tumbesaran bayi."KKM sentiasa berusaha meningkatkan prevalens penyusuan susu ibu dengan melaksanakan pelbagai program bagi mempromosi, menggalakkan dan melindungi amalan penyusuan susu ibu."Justeru, pematuhan terhadap tata etika pemasaran makanan bayi dan produk berkaitan adalah kritikal bagi memastikan anak-anak kita terus diberi susu ibu tanpa diganggu gugat,"katanya.Beliau berkata demikian ketika berucap secara maya dalam program sambutan Embracing Breastfeeding Through Arts.Jelasnya, hasil karya seni merupakan satu kelainan kaedah advokasi selain menggalakkan penglibatan pelbagai pihak.Bertemakan “Mengupayakan Penyusuan Susu Ibu: Perubahan Bermakna kepada Ibu Bapa Bekerjaya", sambutan Minggu Penyusuan Susu Ibu Sedunia tahun ini memberi fokus kepada amalan penyusuan susu ibu di tempat kerja bagi ibu bapa bekerjaya. Tinjauan Kebangsaan Kesihatan Malaysia pada 2016 menunjukkan ibu yang menyusukan bayi sehingga bayi berusia enam bulan adalah sebanyak 47.1%, namun masih jauh daripada sasaran global dan nasional iaitu 70%.Dr Zaliha berharap usaha ini dapat mengupayakan penyusuan susu ibu yang mampu memberi perubahan bermakna kepada ibu bapa bekerja.